Пахта сиёсати ва монокультураси — Президентимизнинг кластер ғояси ундан чиқишда ҳал қилувчи аҳамият касб этмоқда - Халқ сўзи\n10:47 17 Июнь 2021 Кластер\nЯқинда «Халқ сўзи» газетасида эълон қилинган Олий Мажлис Сенати аъзоси, сиёсатшунос Қудратилла Рафиқовнинг «Миллатпарвар» мақоласида кейинги йилларда мамлакатимизда амалга оширилаётган ислоҳотларга кенг шарҳ берилди. Хусусан, иқтисодиётимизнинг етакчи соҳаларидан бири бўлган қишлоқ хўжалигида юз бераётган инқилобий ўзгаришлар чуқур таҳлил этилар экан, пахта сиёсатидан халқнинг озод қилингани улар орасида энг муҳими эканлиги алоҳида эътироф этилган.\n«Шавкат Мирзиёев дадил амалга оширган яна бир муҳим жиҳат шуки, буни мен озодликка эришганимиздан кейинги буюк ва тарихий ислоҳот, деган бўлардим, пахта далаларига сочилиб кетган миллат болаларини эгатлардан қайтариб олди. Унинг эгилган боши, тупроққа қоришиб кетган қадр-қимматини тиклади... Мамлакат халқаро ҳамжамият олдида «Болалар меҳнати», «Аёлларни оғир ва хатарли меҳнатга жалб қилиш», «Мажбурий меҳнат» деган таъна-дашномлар, исноддан қутулди, турли иқтисодий чекловлардан озод этилди», деб ёзади муаллиф.\nДарҳақиқат, ислоҳотларнинг янги даври бўлмиш охирги беш йилликда пахтадан «сиёсий экин» туси том маънода олиб ташланди. Давлатимиз раҳбарининг қишлоқ хўжалигини модернизация ва диверсификация қилиш, соҳага бозор иқтисодиёти тамойилларини амалда жорий этиш, пахтачиликда тўлиқ кластер тизимига ўтишга қаратилган тарихий қарорлари бунда ҳал қилувчи аҳамият касб этмоқда.\nЎзбекистон халқ ёзувчиси Одил Ёқубовнинг ўша машҳур, 1989 йил 16 июнда Москвада сўзлаган нутқида айтилганидек, стратегик хом ашё деб қаралган пахта етиштириш, «оқ олтин» мустақиллигини таъминлаш бўйича ўртага ташланган машъум шиор деҳқонларимизни ҳамма-ҳамма нарсадан мосуво қилган эди. «Айнан уларга тегишли бўлган замин: кўрса кўз қувонадиган неча юз минг гектарлик кўркам ва серҳосил боғ-роғлар, солланиб турган ям-яшил йўнғичқазорлар, салқину оромбахш ёнғоқзорлар, ҳаттоки, бодомзорлар, ахир, шафқатсизларча кесиб ташланмадими, шудгор қилинмадими?! Муҳтарам Чингиз Айтматов бу ерда айтгани каби, чиндан ҳам пахта бехосият неъматга айланди. Ҳа, мамлакат охир-оқибатда пахта мустақиллигига эришди ҳам. Ҳатто кўз кўриб қулоқ эшитмаган бойликка ҳам эга бўлди. Лекин деҳқонга, унинг аёлига, бола-чақасига шундан нима наф тегди? Саратоннинг жазирамасида худонинг берган куни ўн икки соатлаб қирт-қирт заҳмат чекиш, ҳатто дам олиш кунлари, байрамларда, таътил нималигини билмасдан офтоб тиғида тер тўкиш шу деҳқоннинг гарданига тушмадими?» деган эди адиб куйинчаклик билан.\nАфсуски, мустақилликка эришганимиздан кейин ҳам халқимиз асосий экинга айланган пахта машаққатларидан тўлиқ қутула олмади. Гарчи унга нисбат бериладиган «стратегик хом ашё» иштибоҳининг оҳори аллақачон тўкилган бўлсада, пахтачиликнинг оғир юки барибир фарзандларимиз, хотин-қизларимиз, қўйингки, миллатимиз елкасини зил-замбилдек босиб, эзғилаб турарди. Фақат Президент Шавкат Мирзиёевнинг қатъий иродаси туфайли ҳаммаси ўз ўзанига туша бошлади. Халқимиз пахта мавсумига «кўпга келган тўй» деб қарамайдиган бўлди. Энди йиғим-терим пайтида суяги қотмаган гўдакларни мактаб партасидан ҳеч ким қувиб солмайди. Қуволмайди ҳам. Талаба-ёшлар ўқув йилининг тенг ярмини далада чигит чувиш билан ўтказишмайди. Бунга жалб этишга бировнинг ҳадди сиғмайди!\nБугун замон зайлига ҳамоҳанг қарашлар ўзгарди. Тафаккур уйғонди. Ҳозирги пайтда ишга талаб, масалага муносабат тамомила бошқача. Ҳа деганда, далага ҳайдаладиган ўқитувчи ва шифокорларнинг кўкрагига шамол тегди. Ҳамма ўз иши билан шуғуллана бошлади. Инчунин, пахтачилик билан даланинг эгаси бўлган деҳқонлар, қишлоқ хўжалиги ходимлари, фермерлар ҳамда кластерлар машғул холос.\nАслида ҳам шундай бўлиши керак эмасми?! Афсуски, ҳаётнинг ушбу оддий, аммо аччиқ ҳақиқати қарор топиши учун халқимиз не-не машаққатларни бошидан кечирмади, дейсиз.\nПрезидентимиз 2018 йили Сирдарё вилояти фаоллари йиғилишида пахтачилик масаласига тўхталар экан, жумладан, шундай деганди: «Бўлса-бўлмаса пахта экавериш, уни арзон нархда хом ашё сифатида сотиш — иқтисодиётни тушунмаслик. Энди пахтани фақат рентабеллиги бор жойларда экамиз».\nЎшанда залда ўтирганларнинг айримлари кутилмаганда янграган бу сўзлар мағзини чақа олмай ҳанг-манг бўлиб қолишгани рост. Неча ўн йиллар давомида пахта ва ғалладан бошқа зироатни билмаганлар учун бу томдан тараша тушгандек ҳолат эди-да.\nЭндиликда остонамиз олдигача чигит экишга мажбур эмасмиз. Аксинча, пахта майдонлари йил сайин қисқартирилиб, бутун бошли туманларда умуман чигит экилмаяпти. Пахтадан бўшаган майдонларга озиқ-овқат ва озуқабоп экинлар жойлаштирилмоқда, янги боғ-роғлар барпо этиляпти. Зеро, бугунги шиддаткор ислоҳотлар қўяётган талаб ҳам шу: нимаики кўп даромад келтирса, ташқи бозорда қайси маҳсулотга талаб юқори бўлса, ўша экилсин! Бу мамлакат қишлоқ хўжалигида чинакам янгиланишлар кузатилаётганидан далолат эмасми?!\nАйни пайтда Китоб, Асака, Ургут, Булунғур, Жомбой, Зангиота, Қибрай, Паркент, Қувасой сингари 30 дан зиёд туманлар пахта етиштиришдан халос этилган. Табиати, иқлими мева-сабзавотчилик учун жуда мос бўлган бундай ҳудудларда узум, мева-чева, полиз ва картошка етиштирилиб, ички бозор сервитамин неъматлар билан тўлдириляпти, катта қисми эса экспортга чиқарилмоқда. Бинобарин, озиқ-овқат хавфсизлигини таъминлаш дунё афкор оммасининг бирламчи ташвишига айланган ҳозирги шароитда Ўзбекистоннинг ширин-шакар мева-сабзавотлари пахта хом ашёсидан кўра кўпроқ фойда келтиради.\nЯқин-яқингача давраларда жаҳон иқтисодиёти, олис-яқин давлатлардаги бугунги аҳвол ҳақида ўзаро баҳс-мунозара кетса, биз, албатта, халқимиз пахтакор эканлигидан ғурурланардик. «Оқ олтин» етиштиришу унинг экспорти бўйича олдинги сафларда эканлигимизни айтиб мақтанишга одатлангандик.\nЧиндан ҳам, халқимиз миришкор, деҳқончиликнинг ҳадисини олган. Буёғини сўрасангиз, энг катта майдонларда ғўза ўстирган ҳам, рекорд даражада ҳосил йиққан ҳам ўзимиз. Бироқ ундан қандай наф кўрдик? Кўкламдан то кузаккача даладан бери келмаган деҳқон, уни битталаб йиғиб-териб олган қишлоқ аҳли, бирламчи қайта ишлаган саноатчи — борлиғини пахтага берганлар қанча даромад олди?\nҲеч қанча. Ҳа, энди-эндигина ушбу тармоқнинг фойда-зиёнини амалда ҳис қила бошладик. Аграр соҳа фақатгина пахтачиликдан иборат эмаслигини чуқурроқ англаяпмиз. Тафаккур кенгайди, фитратимиз янгиланмоқда. Натижада асл деҳқончилик маданияти қайта тикланяпти.\nГап шундаки, одамларимиз ҳам салат барги, барокко карами сингари сабзавотлар, нўхат, мош, ловия каби дуккаклилар, кунгабоқар, кунжут, соя каби мойли экинлар етиштириб, пахтадан кўра кўп даромад кўриш мумкинлигини тушуниб етишди. Бу эса ҳар бир ҳудуд зироатчиликда ўз брендини яратишга катта туртки бўлди. Шеробод анорлари ана шу саъй-ҳаракатлар маҳсулидир.\nҲа, Шеробод туманида етиштирилаётган анорларнинг довруғи етти иқлимга кетди, десак, муболаға эмас. Ҳудуд иқлими ҳам анорчиликка мослашган. Сурхондарёда тез-тез эсиб турадиган Афғон шамоли Шерободни четлаб ўтишига нима дейсиз?! Қолаверса, бошқа жойларда анор танаси анжир, ток сингари қишда кўмилса, бу ерда анорзорларга тупроқ тортишга ҳожат йўқ. Шу боис анор экилмаган хонадонлар деярли йўқ ҳисоби. Аниқроғи, тумандаги 48 та маҳалланинг 33 таси анор етиштиришга ихтисослаштирилган. Уларнинг маҳсулотига хорижликлар талабгир. Ҳар бири 1 килогача тош босадиган ўта мазали «Қора дона», «Қозоқи» навли анорлар Қозоғистон, Россия, Жанубий Корея, ҳатто Европа давлатларига етиб борганига анча бўлди.\nПахтанинг ўзи енгилу иши оғир. Деҳқончасига айтганда, серташвиш экин. Суяги далада қотган пахтакорларнинг фикрича, бу йилгидек об-ҳаво шароитида чигитни ернинг намига ундириш нечоғли машаққатли кечган бўлса, баъзида ёғингарчилик мўллигидан уруғ чириб кетгани ҳам кўп кузатилган. Айрим пайтларда энди қўшқулоқ кўрсатган ниҳолларни дўл ва жала ер билан яксон қилгани, оқибатда қайта меҳнат, катта харажат билан такрор уруғ қадалгани ҳам бор гап.\nЭнди ўзингиз ўйланг, шунча тер тўккан деҳқон Ғалвир сувдан кўтарилган пайтда кўкка тикилиб қолса, фойда тугул, қилинган харажати қопланмаса, қўли ишга борадими? Шундай экан, нима қилмоқ керак?\nИшга янгича ёндашув, амалиётга илғор ғояларни жорий этиш зарур. Бу омиллар Президентимиз Шавкат Мирзиёев томонидан сайловолди учрашувларидаёқ илгари сурилиб, қишлоқ хўжалиги маҳсулотларини етиштириш ва чуқур қайта ишлашнинг кластер тизимини йўлга қўйиш — энг мақбул йўл сифатида танланди.\nДавлатимиз раҳбари мамлакатимизда илк бор 2017 йилда кенг нишонланган Қишлоқ хўжалиги ходимлари кунига бағишланган тантанали маросимдаги нутқида “...Пахтани етиштиришдан тортиб, ундан тайёр маҳсулот ишлаб чиқаришгача бўлган босқичларни ўз ичига қамраб олган кластер усулига биз Ўзбекистон пахтачилигининг келажаги сифатида қарамоқдамиз», дея алоҳида таъкидлаган эди.\nБинобарин, мазкур янги тузилма ўтган жуда қисқа вақт ичида аграр соҳани ҳаракатлантирувчи етакчи куч — «драйвер»ига айланди. Шу боис бугун нафақат аграсаноат мажмуи, балки у билан бевосита боғлиқ бўлган тармоқлар истиқболи кластер услуби билан боғланяпти. Натижада ишни инновацион усулда ташкил этиш ва юритиш тобора оммалашиб, юртимизда фаолият юритаётган пахта-тўқимачилик кластерлари сони 122 тага етди.\n2020 йилда республикамиз бўйича етиштирилган 3 миллион тоннадан зиёд пахта хом ашёсининг асосий қисми пахта-тўқимачилик кластерлари ҳиссасига тўғри келди. Энг асосийси, ҳосилдорлик бир йилда ўртача 10 фоизга ошгани, пандемиянинг салбий таъсирига қарамасдан, 1 миллиард долларлик мева-сабзавот экспорт қилингани қишлоқ хўжалигида ишни ташкил этиш ва юритишнинг инновацион шакли бўлган кластерлар билан боғланмоқда.\nМана, сизга «занжир»ли ишлаб чиқариш усулининг дастлабки натижалари!\nПрезидентимизнинг қишлоқ хўжалигида амалга ошираётган бундай улкан ислоҳотлари «Хитой мўъжизаси»нинг меъмори дея тан олинган Ден Сяопин тутган йўлни ёдга солади. Тарихдан маълумки, Ден Сяопинга Мао Цзедундан ўта оғир аҳволдаги Хитой мерос қолган эди. Мао бошлаб берган ўтган асрнинг 60 йилларидаги «катта сакраш» иқтисодий сиёсати Хитойнинг саноат базасини кучайтириш ва иқтисодини кўтариш ўрнига хитойликлар учун фожиага айланди.\nДен Сяопин ҳокимиятга келгач, ислоҳотни, энг аввало, қишлоқ хўжалигидан бошлади:\nбиринчидан, ерни ҳақиқий эгалари қўлига топширди;\nиккинчидан, деҳқонларга эркинлик берди;\nучинчидан, бюрократик тўсиқлар бекор қилиниб, аграр соҳага аралашувларга буткул чек қўйди.\nНатижа эса ҳаммага маълум. Атиги 10 — 13 йил ичида 1,5 миллиардлик аҳолисини озиқ-овқат билан тўлиқ таъминлаб, қишлоқ хўжалиги маҳсулотларини дунёга экспорт қила бошлади. Шу тариқа Хитой оч ва қашшоқ мамлакатдан жаҳоннинг иқтисодий етакчисига айланди.\nДен Сяопин Мао Цзедундан фарқли равишда ишчи ва деҳқонларни баландпарвоз сиёсий шиорлар билан илҳомлантирмади, балки моддий рағбатлантириш, уларга муносиб меҳнат шароити яратишга бор эътиборини қаратди. Пировардида соҳа гуллаб-яшнади. Мўл ҳосил олиб, юқори даромад кўра бошлаган деҳқонлар ўзлари етиштирган қишлоқ хўжалиги маҳсулотларини чуқур қайта ишлаш, юқори қўшимча қийматга эга тайёр маҳсулотлар ишлаб чиқариш, йирик инвестициявий лойиҳаларни амалга ошириш мақсадида кооперация, ассоциация ва кластерларга бирлаша бошлади. Бугун Ўзбекистон аграр ҳаётида ҳам ана шундай манзараларга гувоҳ бўлиш мумкин.\nМисол учун Бухоро вилоятидаги “BCT Cluster”, Тошкент вилоятидаги «ТCT Сluster”, Сурхондарё вилоятидаги “SCT Cluster” кластерларида экин майдонлари қишлоқ аҳолисига оилавий пудрат асосида 1, 3, 5 ва 10 гектардан бўлиб берилмоқда. Бу ерларда доимий ишлайдиган деҳқонлар ернинг ҳақиқий эгасига айланяпти. Улар кластер билан шартнома асосида маҳсулот етиштирмоқда.\nШартномага биноан, ирригация-мелиорация тадбирларини бажариш, деҳқонларга уруғлик етказиб бериш, техника хизматлари кўрсатиш, ёнилғи-мойлаш материаллари, минерал ўғитлар билан таъминлаш, энтомолог, агроном мутахассислари хизматини ташкил этиш, томчилатиб суғоришни йўлга қўйиш ва бошқа хизматлар кластер томонидан амалга оширилади. Оилавий пудрат зиммасидаги мажбурият — ўзига бириктирилган экин майдонидан унумли фойдаланиб, маҳсулот етказиб бериш.\nДеҳқонлар манфаати кўзланган яна бир жиҳат шундаки, улар етиштирадиган ҳосил кластерлар томонидан жаҳон бозоридаги баҳодан келиб чиқиб, харид қилинади. Асосий экинни ҳам, такрорий экинни ҳам етиштириш ва сотиб олиш ана шу тартиб-таомил асосида ташкил этилади. Пировардида деҳқоннинг қўли энди пул кўради. Гектаридан 40 центнердан ҳосил оладиган оилавий пудратлар 4 миллион сўмдан, ҳосилдорликни 50 центнерга етказганлар 5 — 7 миллион сўмдан ойлик маош олишади. Агар битта оилавий пудратда бир хонадоннинг 4 аъзоси ишлаётган бўлса, бир рўзғорга ойига 20 миллион сўмгача даромад киради. Демак, ўз-ўзидан аён бўладики, деҳқон қанча яхши ишласа, шунча манфаат кўради, даромади ортади. Шунинг учун деҳқонлар шартнома асосида бириктирилган ер доимо ўзиники эканлигини, ушбу экин майдонида йиллар давомида ўзи, фарзандлари меҳнат қилишига ишонч пайдо бўлганлиги туфайли заминга меҳр бериб ишлашга, унумдорлигини оширишга интиляпти.\nИлғагандирсиз, давлатимиз раҳбарининг кластер Қоясидан кўзланган мақсад моҳиятини?!\nЯшириб нима қилдик, яқин-яқингача фермерлар орасида ер сотиш, экин майдонидан пул эвазига томорқа учун жой ажратиш каби номақбул ишлар билан машғул бўлганлар ҳам учради. Ҳосилдорлик ва маҳсулот сифатига эса етарли даражада эътибор берилмади. Аламлиси, пахтани фақат экспорт қилиб, эвазига ўн баробар кам даромад олардик. Унумдор ер, тўкин сув бўла туриб, ҳосилдорлик ҳамда рентабеллик пасайиб бораверди.\nБундан тўрт йил аввалги ҳолатни таҳлил этадиган бўлсак, Исроилда пахтадан олинаётган ўртача ҳосилдорлик 53,5 центнер, Австралияда 50,3 центнер, Туркияда 40 центнер, Бразилияда 42,2 центнер, Мексикада 37,6 центнерни ташкил этган бир пайтда, Ўзбекистонда 25 центнердан ошмасди...\nБугун ҳар қарич ердан самарали фойдаланиш орқали нафақат юқори ҳосилдорликка эришиш, балки ҳар бир гектар ердан кўпроқ даромад олишга алоҳида урғу берилмоқда. Шунинг учун кластерлар шарофати билан пахта майдони ёнида замонавий тўқимачилик фабрикалари барпо этиляпти. Ҳосил шу ернинг ўзида толага айлантирилиб, ундан тайёр кийим-кечак тикилмоқда. Ёки кластер қошида мини ёғ заводлари ишга туширилиб, ёғ, совун ва бошқа маҳсулотлар ишлаб чиқариляпти. Қисқача айтганда, ҳозир аграр соҳа янги инновацион лойиҳалар асосида ривожланиш палласига кирди.\nАслида, кластерларни шакллантиришдан кўзланган мақсад ҳам шаҳар, туман ва вилоят ичида жойлашган бир хил соҳа корхоналарини ҳамда улар билан ягона технологик «занжир»да бўлган таълим, илмий, муҳандислик, консалтинг, стандартлаштириш, сертификатлаштириш ҳамда бошқа хизматларни уйғунлаштиришдир. Илм-фан, таълим ва ишлаб чиқаришнинг бундай интеграциялашуви туфайли рақобатбардош товарлар яратишнинг яхлит инновацион платформаси вужудга келмоқда. Энг муҳими, бу жараёнлар аҳолининг бандлигини таъминлаш, турмуш даражасини юксалтиришга хизмат қилаётир.\nКластер тизимида қишлоқ хўжалиги соҳасидаги мутахассислар — деҳқонлар, олимлар, муҳандислар, агрономлар, иқтисодчилар, ветеринарлар, олий ва ўрта махсус таълим ўқув юртлари ўқитувчилари, талабалари, илмий ходимлар, хуллас, барча бир ёқадан бош чиқариб, ягона мақсад сари интилади. Бунинг эвазига пахта етиштиришдан тортиб, толани чуқур қайта ишлашгача бўлган беш босқичли жараённи қамраб олган, худдики, беш бармоқ йиғилиб, бир мушт бўлгани сингари кластерлар ҳам ягона ишлаб чиқариш «занжири»га бирлашган қудратли агросаноат мажмуига айланаётгани диққатга сазовор.\nКейинги пайтда жаҳон бозорида пахта толасига бўлган талабга қараб, унинг баҳоси ўзгариб турибди. Аммо синтетик, ҳатто бамбук толалари саноатда кенг қўлланилаётган тараққиётнинг ҳозирги босқичида ҳам пахта толасига эҳтиёж айтарли сусайгани йўқ. Аксинча, аҳоли сонининг кўпайиши, даромади ортиб, турмуши фаровонлашуви каби омиллар табиий маҳсулотга рағбатни кучайтираётир.\nБироқ масаланинг бошқа нозик жиҳати шундаки, илгари даромаднинг асосий қисми йил бўйи қўли қавариб хирмон кўтарган ўзимизнинг деҳқон ёки фермерга эмас, тайёр хом ашёни чуқур қайта ишлаган чет элдаги ишлаб чиқарувчилар фойдасига хизмат қилгани барчамизни тафаккур юритишга ундайди.\nҲисоб-китобларга қараганда, 1 килограмм пахта толаси хом ашё сифатида сотилса, унинг қиймати 1,5 долларни ташкил этади. Агар ундан калава ип йигириб сотилса, баҳоси 2,5-3 долларга етади, жинси матоси тўқилса 5 — 7 долларгача қиймат қўшилади, шундан жинси шим тикиб, тайёр маҳсулотга айлантирилса, 15 —- 25 доллар қўшимча қиймат ҳосил бўлади.\nКластерлаштириш туфайли қўшимча қиймат ўзимизда яратилиб, унинг фойдасини ўзимизнинг қора кўзлар кўра бошлади. Содда қилиб айтганда, кластерларда қишлоқ меҳнатчилари ва саноат ишчиларининг манфаатлари муштараклашди. Кластер иштирокчиларининг барча-барчаси — далада кетмон чопган қишлоқ хўжалиги меҳнатчиси ҳамда у етиштирган маҳсулотни чуқур қайта ишловчи саноат ишчилари ҳам якуний натижадан манфаатдор бўлади.\nШу ўринда кластер қайси омиллар ҳисобига ривожланяпти, деган савол туғилиши табиий, албатта. Бу ҳақда тўхталганда, қуйидаги энг муҳим жиҳатларни алоҳида санаб ўтиш, кифоя.\nБиринчидан, кластер усулида маҳсулот етиштирувчи ва уни қайта ишловчилар манфаатларининг муштараклиги таъминланяпти.\nИккинчидан, у ўзида чигит экишдан тортиб, пахта етиштириш, уни бирламчи ва чуқур қайта ишлаш, тайёр маҳсулотлар ишлаб чиқариш ҳамда реализация қилишгача бўлган «занжир»ли ишлаб чиқаришнинг тўлиқ ҳалқасини қамраб олмоқда.\nУчинчидан, кластер иштирокчилари қишлоқ жойларга саноатни олиб кириш эвазига соҳада йиғилиб қолган муаммоларни ҳал этишда ташаббускор бўлишмоқда.\nТўртинчидан, қишлоқ аҳолиси бандлигини таъминлаш, даромадини ошириш орқали уларнинг бой ва фаровон яшаши учун қулай муҳит яратиб бериляпти.\nБешинчидан, кластерда қишлоқ хўжалиги ва саноат интеграциялашуви натижасида илғор инновацион ғояларни амалга ошириш учун қулай имкониятлар яратилмоқда.\nБу ҳақда сўз юритилганда, соҳадаги қалдирғоч мажмуа Бухоро вилоятидаги “BCT Cluster” пахта-тўқимачилик кластери фаолиятига назар ташлаш ўринлидир. Негаки, Президентимизнинг 2017 йил 19 майдаги «Бухоро вилоятида замонавий пахта-тўқимачилик кластерини ташкил этиш чора-тадбирлари тўғрисида»ги қарорига асосан ташкил этилган мазкур кластер ўзида пахта етиштиришдан тортиб, то у тайёр маҳсулот ҳолига келгунича бўлган барча ишлаб чиқариш «занжири»ни тўлиқ жамлаган.\nКластер эҳтиёжи учун зарур миқдордаги пахта хом ашёси шу тизимда — Ромитан туманидаги “BCT Cluster Agrokompleks” масъулияти чекланган жамияти томонидан етиштирилса, хом ашё “Bukhara Cotton Textile” корхонасида чуқур қайта ишланиб, “Denim” жинси либослари ишлаб чиқарилади. Бу ерда тайёрланаётган органик тўқимачилик маҳсулотларини харидорларга тўғридан-тўғри етказиб бериш мақсадида юртимиз ва хорижий давлатларда савдо дўконлари очиляпти. Қувонарлиси, уларнинг дастлабкилари ҳозирги пайтда фаолият кўрсатмоқда.\nЎз брендига эга бўлган ушбу кластерда яқин келажакда тайёр маҳсулотларнинг 80 фоизи экспорт қилиниши режалаштирилган. Ўзбек пахтаси асосида ишлаб чиқарилаётган табиий маҳсулотни харид қилиш истагидаги ҳамкорлар сафи эса ой сайин кенгаймоқда. Айни пайтда “Collins” компанияси билан шартнома имзоланиб, биринчи партия маҳсулотлари экспорт қилинган бўлса, “DeFacto”, “Carrera Jeans”, “LCWaikiki”, “Inditex Group”, “Zara” сингари халқаро брендлар билан музокаралар олиб бориляпти. Улар билан ҳам амалий келишувга эришилиши ўзбек миллий брендининг жаҳон бозорида оммалашишига хизмат қилади, албатта.\nПахта техник экин бўлгани билан тўлиқ қўл меҳнати асосида парваришланадиган, ҳатто ҳосили ҳам қўлда йиғиштириб олинадиган зироат турига айланиб, бу қишлоқ аҳолисининг бош оҚриҚига айланган азоб эди. Эгатга минг энгашиб, чигитни ягана қилган, бегона ўтлардан тозалаган, саҳармардондан шомгача кетмон уриб, чопиқ қилган хотин-қизлар аксар ҳолларда фақат ғўзапоя учунгина ишлаганини биласизми?! Афсуски, бу — ҳақиқат!\nКластерлар олдига қўйилган бирламчи вазифа шундаки, қишлоқ хўжалигида қўл меҳнатини минимал даражага тушириш, механизациялаштиришни максимал даражага олиб чиқишдир. Қолаверса, соҳада кўпроқ иш ўринлари яратиб, меҳнат қилаётган одамларга муносиб иш ҳақи олишини таъминлашдир. Амалда бунга қанчалик эришиляпти, дерсиз.\nКелинг, бу саволга жавобни Қуйи Чирчиқ туманидаги «ТCT Сluster” кластери фаолияти мисолида излаймиз.\nЭътироф этиш керакки, ушбу кластер янги тузилманинг афзалликларини амалда тўлиқ исботлади. Туманда кластер усулига ўтилмасидан олдин пахтадан гектарига 11 — 13 центердан ҳосил олинган, холос. Экин майдонлари кластер ихтиёрига берилгач, биринчи мавсум — 2019 йилнинг ўзида гектаридан ўртача 35 центнердан пахта етиштирилиб, ялпи ҳосил 30 минг тоннадан ошди. 2020 йилда эса 10 минг гектарда ғўза парваришланиб, биринчи терим якунланмасдан туриб, шартномавий режадаги 34 минг тонна пахта хом ашёси йиғиштириб олинди. Мавсум якунлари бўйича ўртача ҳосилдорлик 40 центнердан ошди. Бу — масаланинг бир жиҳати.\nУнинг иккинчи томони шундаки, туманда фермер хўжаликлари давридаги меҳнатчилар сони 898 нафар, ўртача иш ҳақи эса 550 минг сўм бўлган бўлса, «ТCT Сluster«да 8 минг 600 та янги иш ўрни яратилди, ўртача иш ҳақи эса 4 марта кўп — 2,1 миллион сўмга етказилди. 2019 йилда фермер хўжаликлари давридаги 7,9 миллиард сўм ўрнига 28,7 миллиард сўм, 2020 йилда эса 53 миллиард сўм солиқ тўловлари тўланди.\nЭнг муҳими, пахта-тўқимачилик кластерида мавсумий ишчи деган тушунчага барҳам берилмоқда. Кластерларда одамлар йил — 12 ой бандлиги таъминланяпти. Улар худди завод ва фабрикалар ишчиларидек, қишин-ёзин меҳнат қилиб, ойлик маош олишаётир.\nКластерларнинг кейинги режаси ишчи-ходимларнинг ижтимоий ҳимоясини кучайтиришдир. Шу мақсадда кластер тизимида яқин келажакда ҳафтада бир марта «истеъмол саватчаси»ни тарқатиш йўлга қўйилади. Ушбу саватда кластернинг ўзида етиштириладиган энг муҳим истеъмол товарлари, шу жумладан, гўшт, ёғ, гуруч, ун, сариёғ, сут ва сут маҳсулотлари ўрин олади. «Истеъмол саватчаси»нинг бозордаги нархи ўртача 1,5 миллион сўмни ташкил этгани ҳолда, кластер меҳнатчиларига маошидан атиги 50 минг сўм ушланиши эвазига тақдим этилади. Бир ойда кластернинг ҳар бир ходими тўртта шундай саватча олади. Бунинг учун 2 миллион сўм иш ҳақидан бор-йўғи 200 минг сўм ушлаб қолинади холос. Шу тариқа кластер ходимлари оилалари учун кундалик озиқ-овқат маҳсулотларининг барқарор таъминотига эришилади. Кластерда пахтачилик билан бирга, чорвачилик, шоличилик, ғаллачилик, балиқчилик тармоқлари ҳам ривожлантирилиши сабабли қишлоқ аҳолиси учун мана шундай имкониятлар пайдо бўлади.\nМухтасар айтганда, Президент Шавкат Мирзиёев ташаббуси билан мамлакат қишлоқ хўжалигида юз бераётган эврилишлар, айниқса, пахтачиликдаги кластерлаштириш замирида пахта сиёсати ва монокультурасидан чиқиш, пахтачиликни энг сердаромад тармоқлардан бирига айлантириш, халқимизни оғир меҳнатдан халос этиб, бой қилишдек эзгу мақсад-муддаолар мужассамдир. Токи, деҳқон унумдорлиги паст ерларга чигит қадаб, вақтини, нақдини беҳуда совурмасин, тупроқ-иқлим шароитига мос экин экиб, меҳнатига яраша фойда кўрсин. Ҳамма пахта далаларига сафарбар қилинмасдан, пахта етиштириш ва қайта ишлаш билан соҳанинг эгаси — кластерлар шуғуллансин.\nМамлакатимизда пахта хом ашёси етиштириш ва уни чуқур қайта ишлаш салоҳияти шунчалик юқорики, ҳар йили ўртача 1 миллион тоннадан ортиқ пахта толаси олинса, уни чуқур қайта ишлаш эвазига 25 миллиард долларликдан ортиқ қўшимча қиймат яратиш мумкин. Кластерлар бугун ушбу натижага эришиш йўлида давлатимиз раҳбарининг инновацион Қояси асосида жипслашиб, меҳнат қилмоқда.\n«Ўзбекистон пахта-тўқимачилик кластерлари» уюшмаси раиси,\nиқтисодиёт фанлари доктори, сенатор.


Гватемалада вулқон отилиши сабабли тревога эълон қилинди\n14:56 / 02.07.2015\nГватемала ҳукумати томонидн 1 июлда вулқон отилиши хавфлилик даражасининг охиргидан битта олдинги “тўқ сариқ” даражаси эълон қилинди. Бу ҳақда ТАСС ахборот агентлиги хабар бермоқда.\nБунга Гватемала пойтахти Фуэго шаҳридан 50 км узоқликда жойлашган Фуэго вулқонининг фаоллашгани сабаб бўлган.\nТабиий офатларни бартараф қилиш қўмитаси вакили Давид де Леоннинг айтишича, агар вазият салбий тус олса, “тўқ сариқ” даражадан кейин мамлакатда фавқулодда ҳолат киритилади ҳамда вулқонга яқин жойларда яшовчи аҳоли эвакуация қилинади.\nФуэго вулқонида бутун кун давомида кучли портлашлар кузатилган. Бу портлашлар оқибатида ҳавога 5 км баландликда кул устуни отилган. Ҳавога кўтарилган кул устунини шамол жанубий-ғарбий томон олиб кетмоқда. Мутассади ходимларнинг таъкидлашларича, мамлакатнинг бу қисмида жойлашган ҳудудлар 1 см.гача қалинликда кул қатлами билан қоплангани кузатилмоқда.\nАйни пайтда жабрланганлар ҳамда кўрилган моддий зарар ҳақида ҳеч қандай маълумот берилмаган.


ЎзА - ХОҚ Ўзбекистон учун Токио олимпиадасига таклифнома жўнатди\n29.07.2019 18:18:06 Чоп этиш версияси\nХОҚ Ўзбекистон учун Токио олимпиадасига таклифнома жўнатди\nЎзбекистон Миллий олимпия қўмитаси 2020 йил Япониянинг Токио шаҳрида бўлиб ўтадиган XXXII ёзги Олимпия ўйинлари учун расмий таклифнома олди, деб хабар беради ташкилот расмий сайти. Таклифнома шахсан Халқаро Олимпия қўмитаси президенти Томас Бах томонидан жўнатилган.\n“Халқаро Олимпия қўмитаси Ўзбекистон Миллий олимпия қўмитасини 2020 йилнинг 24 июлидан 9 августига қадар Токио шаҳри (Япония)да бўлиб ўтадиган XXXII ёзги Олимпия ўйинларида иштирок этишга таклиф қилишни шараф деб билади”.\nТаъкидлаш жоиз, ХОҚ навбатдаги Олимпиадага бир йил қолганидан сўнг ташкилотга аъзо мамлакатларнинг миллий Олимпия кўмиталарига расмий таклифнома жўнатади. Айни пайтда ХОҚ таркибига 206 мамлакат аъзо саналади.\nШу пайтга қадар ўзбекистонлик спортчилардан теннис бўйича Денис Истомин ҳамда велоспортчи Ольга Забелинская Токио-2020 ёзги олимпиадаси, ўқ отиш спортида эса Сервер Ибрагимов Паралимпия ўйинларига йўлланмани қўлга киритган.\nЭслатиб ўтамиз, Токио олимпиадаси ўйинлари 2020 йил 24 июлдан 9 августига қадар бўлиб ўтади.


2019 йилда қайси хасталиклар ривожланиши мумкин? Касалликлар "ҳужуми"дан сақланинг - Darakchi\nСАЛОМАТЛИК 03.01.2019, 18:01\nМустаҳкам соғлиқ – келажакка “чипта”ни “бепул” олиш дегани эканига шубҳа йўқ. Шунинг учун ҳам биринчи галда у ҳақида қайғуришимиз лохим. 2019 йилнинг асосий қоидаси нафақат карьера ёки шахсий ҳаётни изга солиш, балки соғлиқ ҳақида ҳам қайғуришдан иборатдир. Ушбу қимматли маслаҳатни ҳар бир мучал эгалари эътиборга олишлари керак. Келаси йилда сигир, қўй, балиқ йилида туғилганлар соғлиқларидан кўпам шикоят қилавермайдилар. Аммо йўлбарс, сичқон йилида таваллуд топганлар саломатлигининг умумий ҳолати билангина эмас, балки ички руҳий ҳолатлари билан ҳам шуғулланишлари керак бўлади. Албатта, астрологларнинг бу башоратларига ҳамма ҳам ишонавермаслиги мумкин. Баъзи инсонлар учун эса бу қўлланмадек бир гап...


ЎзА - Ёнғоқ экинг, кам бўлмайсиз\nЁнғоқ экинг, кам бўлмайсиз\n13.04.2017 17:21 Чоп этиш версияси\nХалқимизда «Бир туп ёнғоқ эксанг, ҳосилидан етти авлодинг баҳраманд бўлади», деган гап бор. Бу бежиз эмас. Ёнғоқ дарахти 300-400 йил яшаб, ҳосил бергани боис ундан бир неча авлод бемалол баҳраманд бўлади.\nЁнғоқдан узоқ йиллар давомида 250-300, ҳатто 500 килограммгача ҳосил олиш мумкин. Қолаверса, бу унчалик кўп меҳнат ва харажат талаб қилмайди. Шундай экан, икки-уч туп ёнғоғи бор оила бир йилда қанча даромад олишини ҳисоблаш қийин эмас.\n– Қишлоғимизда ёнғоқ дарахти йўқ хонадонни топиш қийин, –дейди Сурхондарё вилояти Бойсун туманида яшовчи Ҳамид Раҳимов. – Ёнғоқ дарахти ер танламайди, тоғда ҳам, даштда ҳам ўсаверади. Ҳовлимизда беш туп ёнғоқ ўсаяпти. Ҳар йили уларнинг ҳар биридан 3-4 қопдан ҳосил йиғиштириб, яхшигина даромад олаяпмиз.\nПрезидентимиз Шавкат Мирзиёев жойларда ижтимоий-иқтисодий ислоҳотларнинг бориши, амалга оширилаётган бунёдкорлик ва ободонлаштириш ишлари билан яқиндан танишиш, халқ билан мулоқот қилиш мақсадида вилоятларга ташрифи чоғида хонадонларда бўлиб, лимон, ёнғоқ, анор, бодринг каби сердаромад дарахт ва экинлар экиш зарурлигини алоҳида таъкидламоқда. Ана шундай эътибор самарасида юртимизнинг тоғли ҳудудларида 30 минг гектар ёнғоқзор барпо этиш бўйича ишлар бошлаб юборилди.\n– Ўстириб кўпайтирилган кўчатлар асосида ёнғоқзор ташкил этилса ҳам тоза навли боғ бўлиб шаклланади, – дейди қишлоқ хўжалиги фанлари номзоди Равшан Абдуллаев. – Ёнғоқни мамлакатимиз тоғ ва тоғолди ҳудудларида, дарё-сойлар бўйида, қир-адирлар ҳамда текисликларда, аҳоли томорқаларида етиштириш мумкин. Ёнғоқ намгарчиликка талабчан, қуёшсевар ва иссиқсевар дарахт. Парваришлаш қийин эмас. Мисол учун, ёнғоқнинг “Чантлер” навининг меваси йирик, пўчоғи юпқа ва мағзи оқ бўлиб, бозор талабига тўла жавоб беради. Бу навли ёнғоқ тоғли ҳудудларга 8х4 метр ўлчамда экилади. Шунда гектарига 200 туп жойлашади. Икки йиллик кўчат экилгач, у уч йилдан сўнг ҳосилга киради. 8 йиллик ёнғоқ ўртача 40 килограмм ҳосил беради. Шунда 1 гектар майдондаги ёнғоқзордан 8 тонна ҳосил олиш имконияти яратилади. Агар ёнғоқнинг нархи ўртача 10 минг сўм эканини инобатга олсак, шу пайтгача фойдаланилмаган тоғолди ҳудуддаги 1 гектар майдондан 80 миллион сўм даромад олинади деганидир. 15-20 ёшли бир туп дарахт 180-200 килограммгача ҳосил беради.\nЁнғоқ дарахти – кони фойда. Ёғочи мебелсозлик саноати учун қимматбаҳо хомашё бўлса, баргидан тортиб мевасигача шифобахш хусусиятга эга. Халқ табобатида ёнғоқнинг барглари, гуллари, мева ғўраси, пўстлоғи, пўчоғи, мағзининг пўстлоғи ва мойидан кенг фойдаланилади. Масалан, ёнғоқ ғўраси камқонликда наф берса, ундан тайёрланган мураббо гипертония, қандли диабетни даволашда яхши самара беради. Баргларидан тайёрланган дамлама меъда яраси, атеросклероз, шунингдек, йирингли яраларга тавсия қилинади. Баргининг қайнатмаси соч тўкилишининг олдини олиб, ўсишини тезлаштиради.\nШундай экан, ёнғоқ экинг, асло касал бўлмайсиз. Бу фикримизни буюк табиб Абу Али ибн Сино асарлари ҳам тасдиқлайди. Мисол учун, ёнғоқ япроғи шираси илиқ ҳолда қулоққа томизилса, йиринглашнинг олди олинади. Қобиғининг қуюлтирилган шираси томоқ оғриғини босиб, йўталга малҳам бўлади. Қовурилгани киндик устига қўйилса, ичак оғриқларини босиб, ич кетишини тўхтатади. Ёнғоқ мағзи, айниқса, жуда фойдали. Унинг таркибидаги темир, фосфор, мис, серотин моддалари, мой ва оқсил таом ҳазмини яхшилайди, қувватни ошириб, асаб тизими фаолиятини меъёрлаштиради.\nМутахассисларнинг маълум қилишларича, мамлакатимизда боғдорчилик ва узумчиликни ривожлантириш учун Тошкент вилоятининг Бўстонлиқ, Паркент, Оҳангарон туманлари, Фарғона водийси ва Жиззах вилоятининг тоғолди минтақалари, Андижон, Самарқанд, Сурхондарё, Навоий ва Қашқадарё вилоятларининг тоғли минтақалари истиқболли ҳисобланади.\nАкадемик М.Мирзаев номидаги боғдорчилик, узумчилик ва виночилик илмий-тадқиқот институтининг Самарқанд филиалида 2 гектар майдонда ёнғоқ кўчати етиштириш учун ҳозирлик кўрилмоқда. Келгуси йилда Ургут туманининг 4,5 минг гектар тоғолди ва дашт ҳудудига ёнғоқ экилади. Шу кунларда махсус дастур асосида нафақат ушбу ер майдонлари, балки туманда ёнғоқдан ташқари бодом, ток, унаби каби экинларни экишга мўлжалланган 10 минг 200 гектар ва Жомбой туманининг 300 гектар тоғолди ҳудудидаги майдонлар ҳам боғлар ташкил этиш учун ўзлаштирилмоқда.\nМазкур институтнинг Бўстонлиқ тоғ илмий-тажриба станциясида ҳам ёнғоқ бўйича илмий-тадқиқотлар олиб борилмоқда. Бунда табиий танлаш йўли билан ёнғоқнинг юқори, барқарор ҳосилдор, касаллик ва зараркунандаларга ҳамда муҳитнинг стресс омилларига чидамлилиги билан ажралиб турувчи, лалми, тоғ ва тоғолди шароитларида саноат асосида етиштириш учун юқори хўжалик сифатларига эга бўлган истиқболли маҳаллий турлари аниқланмоқда.\n– Тажриба станциямизнинг коллекцион кўчатзорида ёнғоқнинг 29 нави мавжуд бўлиб, маҳаллий ва интродукция қилинган навларнинг хўжалик-биологик хусусиятлари ўрганилиб, истиқболли навлар ажратилди, – дейди Бўстонлиқ тоғ илмий-тажриба станцияси директори Каримжон Абдуллаев. – Сунъий дурагайлаш ва табиий танлаш услубида тоғ-тоғолди минтақасидаги ёввойи ва маданий ёнғоқзорлар орасидан ёнғоқнинг юзлаб қимматли дурагай ва бошқа турлари орасидан тўртта нав районлаштирилди.\nШу ўринда хорижий давлатлардан олиб келинаётган ёнғоқ кўчатлари бизнинг тупроқ-иқлим шароитимизга мос келадими-йўқми, деган савол кўпчилик учун қизиқарли бўлиши табиий. Бу борада олимларимиз юртимиз шароитига мос ёнғоқ турларини пайвандтаг орқали кўпайтириш муҳимлигини, бундай кўчатлар яхши ўсишини қайд этишмоқда. Пайвандтагларга четдан олиб келинган ва юртимизда ўсадиган аъло даражадаги навлар ва дурагайларни пайванд қилиб, тоза навли боғлар барпо қилиш иқтисодий жиҳатдан янада самаралидир.


23.11.2019 Файзиддин Мўминов\nЖурналист дўстим, сенга ҳам осонмас. Ҳамма амалдорлар, мансабдорлар, йирик коррупционерлар сенга душмандек қарайди . Ота-онанг, ака -укаларинг тинч юр дейди. Топишинг камтарона яшашинга аранг етади. Ҳаётингда тартиб йўқ, баъзан […]\nТўғри тушунинглар, мен ҳам тушкун кайфиятдаман. Осмон — узоқ, ер — қаттиқ… Лекин таҳририятдан аразлаб кетган болаларнинг ишини оқламайман. Улар ҳеч жойда бунақа аҳил жамоа […]\nМарказий сайлов комиссияси Халқаро матбуот марказида Халқаро пресс-клубнинг сони бўлиб ўтди. Унда партия лидерлари ва Оммавий ахборот воситалари вакиллари иштирок этишди. Бўлиб ўтган мулоқотда ХДП […]\nЗулм роса авжига чиққан маҳаллар эди. Дўстларимиздан баъзилари туҳматлар орқали қамалган, баъзилари терговда эди. Терговдаги дўстлар бир-бирини сотишяпти, деган хабарларни эшитдик. Беш-олтита яқин дўстлар бўлаётган […]\nСиноптиклар маълумотларига кўра, Қозоғистондан совуқ ҳаво массаси кириб келиши натижасида Тошкент шаҳрида ҳамда Ўзбекистоннинг бошқа шаҳарларида қор ёғиши кутилмоқда. «Ўзгидромет» хабар беришича, 18-19 ноябрь кунлари […]\n17.11.2019 Камолиддин Раббимов\nЎзбекистон давлати шу пайтга қадар “авторитар” деб номланди. Ҳокимият ўзгарди, ислоҳотлар сиёсати эълон қилинди, жамият жонланди, ҳамма гапирмоқда, лекин фақат Президент камроқ гапирмоқда. Олдинлари тескариси […]\n“Адолат” партияси Тошкент шаҳар ҳокими Жаҳонгир Ортиқхўжаевнинг интернетда тарқаган журналистларга қилинган таҳдидли ва ҳақоратли аудиосига муносабат билдирди. Социал партия бу воқеани инсон ҳуқуқлари ва унинг […]\nКуни кеча ижтимоий тармоқлар ва ОАВ сайтларида Фарғона вилоят ҳокими Шуҳрат Ғаниевнинг соқоли ўсган тадбиркорни таҳқирлагани ва соқоли ўсиб кетгани учун кредит ажратишни рад этгани […]\n“Адолат” партияси Тошкент шаҳар ҳокими Жаҳонгир Ортиқхўжаевнинг интернетда тарқаган журналистларга қилинган таҳдидли ва ҳақоратли аудиосига […]\nЎзбекистон давлати шу пайтга қадар “авторитар” деб номланди. Ҳокимият ўзгарди, ислоҳотлар сиёсати эълон қилинди, жамият […]\nЖурналист дўстим, сенга ҳам осонмас. Ҳамма амалдорлар, мансабдорлар, йирик коррупционерлар сенга душмандек қарайди . Ота-онанг, ака -укаларинг […]\nТўғри тушунинглар, мен ҳам тушкун кайфиятдаман. Осмон — узоқ, ер — қаттиқ… Лекин таҳририятдан аразлаб […]\nКонядаги жазони ижро этиш муассасасида жазо ўтаётган Aбдулқодир Гейлани Текгўз, 15 ой ичида Қуръонни ёд […]


Чўл ҳудудларида янги яйловлар ташкил этилади - 08.09.2021, Sputnik Ўзбекистон\nЖорий йилдан эътиборан яйлов чиптаси ташкил қилинган бўлиб, бунда чорвадор Ўрмон хўжалиги давлат қўмитаси рўйхатида бўлган яйлов ерлари хажмини онлайн кузатиши... 08.09.2021, Sputnik Ўзбекистон\nТОШКЕНТ, 8 сен — Sputnik. Бу йил иқлим ноқулай келганлиги сабабли чорва моллари озуқаси танқислиги кўпчилик чорвадорларни ўйлантирди. Шу боис чўл ҳудудларида яйлов майдонларини яратиш мақсадида Ўрмон хўжалиги давлат қўмитаси ва Чорвачилик хўжалиги билан ҳамкорликда янги лойиҳалар ишлаб чиқилмоқда. Бу ҳақда АОКАда бўлиб ўтган матбуот анжуманида айтиб ўтилди дея хабар бермоқда Sputnik мухбири.Маълумки, бугунги кунда гўшт маҳсулотларининг 90 фоизи, сут маҳсулотларининг 50-60 фоизи озуқага боғлиқ. Унинг сўзларига кўра, чўлда яйлов озуқаларини кўпайтириш, ўсимлик уруғларини кичик авиатсиялар орқали сепиш ишлари аллақачон бошланган. Бу йилдан бошлаб тест режимида яйлов чиптаси ташкил қилинган бўлиб, бунда чорвадор Ўрмон хўжалиги давлат қўмитаси рўйхатида бўлган яйлов ерлари хажмини онлайн кузатиши ҳамда уни ижарага олиш имконига эга. Яйловларни асаларичилик йўналишига эса ижарасиз бепул бериш йўлга қўйилган.Аввалроқ, қўмита Тошкентни яшил ҳудудга айлантириш борасидаги режаларини маълум қилган эди.\nЖорий йилдан эътиборан яйлов чиптаси ташкил қилинган бўлиб, бунда чорвадор Ўрмон хўжалиги давлат қўмитаси рўйхатида бўлган яйлов ерлари хажмини онлайн кузатиши ҳамда уни ижарага олиш имконига эга.\nТОШКЕНТ, 8 сен — Sputnik. Бу йил иқлим ноқулай келганлиги сабабли чорва моллари озуқаси танқислиги кўпчилик чорвадорларни ўйлантирди. Шу боис чўл ҳудудларида яйлов майдонларини яратиш мақсадида Ўрмон хўжалиги давлат қўмитаси ва Чорвачилик хўжалиги билан ҳамкорликда янги лойиҳалар ишлаб чиқилмоқда. Бу ҳақда АОКАда бўлиб ўтган матбуот анжуманида айтиб ўтилди дея хабар бермоқда Sputnik мухбири.\nМаълумки, бугунги кунда гўшт маҳсулотларининг 90 фоизи, сут маҳсулотларининг 50-60 фоизи озуқага боғлиқ.\n“Ўрмон хўжалиги тасарруфидаги 2,7 миллион гектарга яқин яйлов ҳудудлари Қоракўлчилик ва пиллачилик қўмитасига 0 балансда доимий фойдаланишга берилди. Бу чорва озуқаси танқислигига олиб келиши мумкин деган хавотирни уйғотмаслиги керак”, - дейди Ўзбекистон Ўрмон хўжалиги илмий-тадқиқотлар институти директори Абдушукур Ҳамзаев.\nУнинг сўзларига кўра, чўлда яйлов озуқаларини кўпайтириш, ўсимлик уруғларини кичик авиатсиялар орқали сепиш ишлари аллақачон бошланган. Бу йилдан бошлаб тест режимида яйлов чиптаси ташкил қилинган бўлиб, бунда чорвадор Ўрмон хўжалиги давлат қўмитаси рўйхатида бўлган яйлов ерлари хажмини онлайн кузатиши ҳамда уни ижарага олиш имконига эга. Яйловларни асаларичилик йўналишига эса ижарасиз бепул бериш йўлга қўйилган.\nАввалроқ, қўмита Тошкентни яшил ҳудудга айлантириш борасидаги режаларини маълум қилган эди.


Ўзбекистон ва Туркия ўзаро савдо айланмасини йилига 5 миллиард долларга етказмоқчи 13-11-2021, 17:57 | Zamin.uz\n17:57 / 13.11.2021\nЎзбекистон ва Туркия ўзаро савдо айланмасини йилига 5 миллиард долларга етказмоқчи\nЎзбекистон ва Туркия ўртасида 2021 йилнинг дастлабки 9 ойида ўзаро савдо ҳажми 2,4 миллиард долларга етган ва бу кўрсаткич ўтган йилдагисига нисбатан 70 фоизга кўпроқ. Бу ҳақда Ўзбекистон Бош вазирининг ўринбосари - инвестициялар ва ташқи савдо вазири Сардор Умурзоқов ва Туркия савдо вазири Меҳмет Муш ўртасидаги учрашувда маълум қилинди.\nУчрашувда икки мамлакат бозорларига ўзбек ва турк маҳсулотларини етказиб бериш ҳажми ва турларини ошириш, келгуси йилда ўзаро савдо ҳажмини 5 миллиард долларга етказиш учун етарли салоҳият борлиги таъкидланган.\nШунингдек, Ўзбекистон ва Туркия ўртасида Имтиёзли савдо тўғрисидаги битим ҳамда Электрон тижорат соҳасидаги битимлар устида олиб борилаётган ишлар бу йил охиригача якунланиши маълум қилинди.\nСавдо йўлидаги тўсиқларни бартараф этиш ва божхона тартиб-таомиллари соддалаштирилади. Жорий йил охиригача икки мамлакат божхона хизматлари Қўшма божхона кенгашининг 2-йиғилишини ўтказиши кутилмоқда.\nСардор Умурзоковнинг Туркия Республикаси вице-президенти Фуат Октай билан ҳам учрашув ўтказди. Маълум қилинишича, 2016 йилдан бошлаб Ўзбекистонда турк капитали иштирокида ташкил этилган корхоналар сони 2 баробар, мамлакат иқтисодиётига киритилган Туркия инвестициялари ҳажми эса 10 баробар ошган.\nУчрашувда томонлар яқин келажакда машинасозлик, нефть-кимё, электротехника, енгил саноат, қурилиш материаллари ишлаб чиқариш ва фармацевтика соҳаларида янги лойиҳаларни ҳаётга татбиқ этиш бўйича қўшма «Йўл харитаси»ни ишлаб чиқиш ва тасдиқлашга келишди.\n«Икки мамлакат ўртасидаги савдо ривожланишининг ижобий динамикаси қайд этилди. Хусусан, сўнгги 5 йил якунларига кўра, Ўзбекистон ва Туркия ўртасидаги ўзаро савдо ҳажми икки баробар кўпайди, жорий йил бошидан буён эса 70 фоизга ошди. Яқин келажакда Ўзбекистон-Туркия савдо айланмаси ҳажмини 5 миллиард долларга етказиш зарурлиги ҳақида якдил фикр билдирилди. Шу нуқтайи назардан, Ўзбекистон ва Туркия ўртасида Имтиёзли савдо тўғрисидаги битим ҳамда Электрон тижорат соҳасидаги битим юзасидан келишиш ишларини якунига фаоллик билан етказишга келишилди», – дейилади хабарда.\nДавлат статистика қўмитаси маълумотларига кўра, 2021 йилнинг январь-сентябрь ойларида Ўзбекистон импортида Туркия – Россия, Хитой, Қозоғистон, Жанубий Кореядан сўнг 5-ўринда турган. Шу даврдаги Ўзбекистон экспортида эса Хитой ҳамда Россиядан сўнг Туркия 3-ўринда қолмоқда. “Замин” янгиликларини “Facebook”да кузатиб боринг\nBugun, 12:42, Jamiyat\n4-12-2021, 13:07, Dunyo\n3-12-2021, 21:21, Jamiyat\nЯнгиликлар » Иқтисодиёт » Ўзбекистон ва Туркия ўзаро савдо айланмасини йилига 5 миллиард долларга етказмоқчи\nKecha, 14:15, Dunyo\n«O‘zgidromet» 6 dekabr kuni kutilayotgan ob-havo ma’lumotini e’lon qildi\nKecha, 17:06, Sport\nKecha, 14:44, Dunyo\nYevropalik jurnalistlar Messiga «Oltin to‘p» bermagani oshkor bo‘ldi


13:30 / 11.10.2019 834 pdf Ўқиш режими + -\n(Эй Макка) сендан кўра менга севимлироқ ва суюклироқ шаҳар йўқ! Агар қавмим мени сендан чиқармаганида, асло сендан бошқа жойни макон тутмасдим”(Имом Термизий ривояти).\n“(Эй, Муҳаммад!)Албатта, Сизга (ушбу) Қуръонни фарз қилган зот, шак-шубҳасиз, Сизни қайтиш жойига (Маккага) қайтарувчидир...” (Қасос сураси 85-оят).\n1. Ватаннинг ҳаққига дуо қилиш.\nЧунки пайғамбарлар ўз ватанлари ҳаққига дуо қилганлар. Масалан, “Пайғамбарларнинг отаси” Иброҳим халилуллоҳ ўз ватанлари бўлмиш Маккаи мукаррамa ҳақига Қуръони каримда дуо қилганлари баён қилинган:\n“Эсланг, Иброҳим: “Эй, Раббим, буни (Маккани) тинчлик шаҳри қилгин ва унинг аҳолисидан Аллоҳга ва охират кунига ишонувчиларига (турли) мевалардан ризқ қилиб бергин!”, – деганида, Аллоҳ: “(Улардан) кофир бўлганларини эса, бироз ризқлантириб, сўнгра дўзах азобига мубтало этурман. Бу ўта ёмон оқибатдир”, – деди” (Бақара сураси 126-оят).\n“Эй Аллоҳ! Мадинани бизга Маккани суйганимиздек ёки унданда зиёдароқ суюкли қилгин! Ва уни тошу тарозусига – соъу муддига баракот бергин!” (Имом Бухорий ва Имом Муслим ривояти).\n2. Ватан ободлиги учун моддий ва маънавий ҳисса қўшиш.\nБу ҳақда Аллоҳ таоло Қуръони каримда шундай марҳамат қилди:\n“У (Аллоҳ) сизларни ердан пайдо қилиб, сизларни уни обод этувчи этди” (Ҳуд сураси 61-оят).\nПайғамбаримиз соллаллоҳу алайҳи васаллам шундай деганлар:\n“Қиёмат қоим бўлиб қолса-ю, бирингизнинг қўлида кўчат бўлса, у қоим бўлгунича экишга улгурса, экиб қўйсин” (Имом Бухорий ривояти).\n3. Ватанда фасод ва бузғунчилик ишлари билан машғул бўлмаслик. Бу ҳақда Қуръони каримда шундай марҳамат қилинади:\n“Ерни (Аллоҳ хайрли ишларга) яроқли қилиб қўйгандан кейин (унда) бузғунчилик қилмангиз! Унга (Аллоҳга) ҳам қўрқинч ва ҳам умид билан дуо қилингиз! Аллоҳнинг раҳмати эзгу иш қилувчиларга яқиндир” (Аъроф сураси 56-оят).\nҲар бир шахс ўзи яшаб турган жойини ардоқлаб, уни ҳимоя қилиши – ўз жони, моли, ота-онаси ва фарзандларини ҳимоя қилиш ҳисобланади. Бу иш улкан савоб экани ҳақида Пайғамбаримиз соллаллоҳу алайҳи васаллам шундай деганлар:\n“Моли, жони, дини ва аҳли аёлини ҳимоя қилиш йўлида ҳалок бўлган киши шаҳидлик мақомини топади” (Имом Термизий ривояти).\nҲар биримиз ўз ватанимизга бўлган муҳаббатимизни янада ошириб, тинчлигини қадрига етиб, уни ободлиги ва ривожланиши йўлида ўз ҳиссамизни қўшиб, кундан-кунга кўпайиб бораётган ислоҳот ва ютуқларига шукр қилиб, ҳар хил ёвуз ниятдаги кимсалардан уни кўз қорачиғимиздек асраб-авайлаб, Ватан равнақи йўлида хизмат қилаётган шахсларнинг ҳаққига дуолар қилиб, ибодатларимизни ўз вақтида бажариб умргузаронлик қилишимиз мақсадга мувофиқдир.\n09:10 / 11.10.2019 1022\n15:45 / 11.10.2019 1325\nИлмга муҳтож эмасман деманг\nАбу Юсуф раҳимаҳуллоҳ оғир бетоб бўлиб қолди. Устози Абу Ҳанифа раҳимаҳуллоҳ уни бир неча марта зиёрат қилди. Охирги марта зиёратига келганида шогирдининг аҳволи давоми...\n589 07:10 / 07.08.2019\n1515 20:30 / 24.01.2019\nДуонинг фазли (саккизинчи ҳадис)\nАбдуллоҳ розияллоҳу анҳудан ривоят қилинади.Набий соллаллоҳу алайҳи васаллам.Аллоҳдан Унинг фазлини сўранг. Чунки Аллоҳ азза ва жалла Ундан сўралишини хуш давоми...\n1432 10:00 / 19.03.2019\n1093 09:50 / 12.07.2019


Ҳаёт гўзаллигини ҳис қилишнинг 5 усули\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Ҳаёт гўзаллигини ҳис қилишнинг 5 усули\t09:59, 11 октябрь\t1. Ўзликни севиш санъатини ўрганинг. Ҳар тонг «Ҳаётим асоси — ўзим» дейишни ўрганинг. «Мен кучлиман», «Мен ўзимни севаман» каби гаплар ҳам яхши натижа беради.\n2. Осойишталикни сақланг. Ички хотиржамлик ҳар қандай шароитда ҳам қўл келади. Ўтириб, кўзингизни юминг. Сўнг танангиз бўйлаб ёрқин нур тарқалаётганини ҳис қилинг. 10 дақиқалик бундай медитация куч-қувват ва кайфият бағишлайди.\n3. Кўтаринки кайфият. Бир неча сония ичида бунга эришиш усулини биласизми? Тик турган ҳолда чуқур нафас олиб, кулишга ҳаракат қилинг. Агар ғамгинлик сизни тарк этмаса, албатта, шу усулдан фойдаланинг.\n4. Ҳаётингизни 180 даражага ўзгартиринг. Агарда сиз кундалик, доим бир хил воқеалар ва ҳолатлардан чиқиб кета олмаётгганингизни ҳис қилсангиз, унда ҳаётингизга ўзгартириш киритинг. Ётоқхонада каравотингизни ўрнини ўзгартиринг, ишга бораётганда эса бошқа йўналиш орқали боринг. Кичик ўзгартиришлар, катта ўзгаришларга сабаб бўлади.\n5. Орзуларингизни аниқланг. Мақсад ва орзуларингизни олдингизга аниқ қўйинг. Уларни, ҳатто, қоғозга ёзиб қуйиб, кунда бир марта уларга назар ташлаш ижобий натижаларга олиб келади.\nШу барча маслаҳатларимизга амал қилсангиз, ҳаёт нақадар гўзал эканлигини англаб етасиз.\nДиққат, диққат! "Даракчи"нинг Telegram’даги расмий каналига аъзо бўлиб, янгиликлардан баҳраманд бўлинг! #Аёл\n«Айтишга уяламан, аммо иложим йўқ!»\tҚайси турдаги маҳсулотларни севиб истеъмол қилишингизга қараб, феълингизни аниқлаймиз Уйқуни енгишнинг 7 усули\tГўзаллик ва саломатлик учун карам\tКасб танлашда адашмадингизми?\t«Эрим ишдан бери келмайди!..»\tОтправить\n«Айтишга уяламан, аммо иложим йўқ!»\nҚайси турдаги маҳсулотларни севиб истеъмол қилишингизга қараб, феълингизни аниқлаймиз Касб танлашда адашмадингизми?\n«Эрим ишдан бери келмайди!..»\n«Қиш нафаси» пироги - лимон билан янада хуштаъм!\nҚош шакли юзингизга мосми? Урфда қалин кошлар!\n«Севади-ю, хиёнат қилишдан тўхтамайди...»


Бу воқеа бегуноҳ болакай учун муваффақиятли якун топди. Лекин уни сотиб юборган онаси учун эмас.\nАнорхон туғилган йили отаси автоҳалокатда вафот этган, онаси бошқа турмуш қурмай, қизига ҳам оналик, ҳам оталик қилаётган эди. Мана, у мактабни ҳам тугатиб, ўқишга киролмай юрганига ҳам беш-олти йил бўлди. Бир куни онасига, дугонам Лазокат билан «Серпин» дастури бўйича шимолий вилоятлардан бирига бориб, ишлайман, деб, йўл тараддудини кўра бошлади.\n– Қашшоқ бўлиб яшаш жонимга тегди. Сиз, мана, ўн йилдан бери ногиронсиз, нафақангизга кун кўряпмиз. Ортиқ чидай олмайман.\n– Сизларни у ёқда кимдир кутиб оладими? – сўради Хайри ая кўнгли оғриганини билдирмасликка ҳаракат қилиб.\n– Биз ҳокимлик орқали кетяпмиз, албатта, кутиб олишади. Шимолий Қозоғистон вилоятининг Ғабит Мусрепов туманига бориб, бир фермада ишлаймиз. Телефон орқали хабарлашиб турамиз.\nХайри ая қизининг ҳужжатларини синчиклаб кўриб чиқиб, фотиҳасини берди.\nАнорхон фермага соғувчи бўлиб ишга жойлашди. У ерда ишлаётган жанубийқозоғистонлик йигит – Собит билан танишиб, аҳду-паймон қилишди. Онасига телефон қилиб, унга турмушга чиқишини айтиб, кўндирди.\nОрадан бир йил ўтмай, Анорхон ойисига телефон қилиб, моддий жиҳатдан қийналаётганини, айтди.\n– Собитнинг ота-онаси бўйнигача қарзга ботган экан, у топганини уйига юборяпти, менинг ойлигимни ҳам олиб, уларга жўнатиб юборди. Уришиб қолдик. У билан ажрашаман!\nАнорхон дугонаси Лазокат билан онасининг уйига, Шимкентга қайтиб келишди.\n– Уч-тўрт кун ичида фарзандли бўладиганга ўхшайсан. Ажрашиб кетсанг, одамлар нима дейди? Ҳали тўй қилмадик, эрингни ҳеч ким кўрмаган, борми-йўқми, деб гумонсираганлар бўлса, сени суюқоёқликда айблашлари турган гап. Шунинг учун фарзандинг туғилгач, эрингнинг олдига бор, – деб маслаҳат берди онаси. – Кўнса, эрингни ҳам бошлаб кел, ишлайман, деган одамга ўзимизда ҳам иш топилади.\nЭртасига Анорхон дугонаси Лазокат (у мактабни тугатган йилиёқ турмушга чиққан, фарзандли бўлолмаслиги учун эридан ажрашган эди) билан ультратовушли кўрикдан ўтиб, қорнидаги фарзандлари эгиз эканини билди.\n– Келажакни ўйлаб иш қилиш керак. Иккита болани ўстириш, тўйлар қилиб бериш, уйлангач, уй-жой қилиб бериш лозим бўлади. Биттаси ҳам етади. Кейин, Ҳасан-Ҳусанлар билан борсам, Собит мени ҳайдаб юбориши мумкин, – деди у дугонасига. – Яхшиси, боланинг биттасини сотиб юбораман. Сен харидор топ. Беш юз минг тенгега сотамиз. Фақат ҳеч ким билмасин...\nЛазокат дугонасининг бу қароридан қўзлари қинидан чиқаёзди!\n– Нималар деяпсан, алжирама! Ахир бу – катта гуноҳ, жиноят-ку!\n– Мен бошқа қизларга ўхшаб, туғиб, боламни ҳожатхонага ташлаб кетаётганим йўқ. Ҳеч ким билмаса, бўлди.\n– Ундай бўлса, биттасини менга берақол, ахир ўзинг биласан, бепушт аёлман. Бир умр ёлғиз ўтишни истамайман. Болани оламану, бошқа вилоятга кўчиб кетаман. Берасанми?\n– Беш юз минг!\nБаҳоси – беш юз минг!\nЛазокат банкдан кредит олиб, Анорхонга берди.\n– Туғруқхонага бормайман, – деди Анорхон. – Ойимга шимолга кетдик, деб, чиқиб кетамиз, болалар дунёга келгунча сизларнинг уйингларда яшай турамиз. Ахир ота-онанг чет элга ишлашга кетган, укаларингнинг биз билан иши бўлмайди.\nБолалар туғилгач, Анорхон бирини олиб, иккинчисини Лазокатга бериб, тунда такси чақиришди ва темир йўл вокзалига келишди. Шу ерда хайрлашишди.\nШимолга етиб келгач, Анорхон Собитга телефон қилиб, бола билан келаётганини айтди. Шу куни Собит дўстларини тамаддихонага таклиф қилиб, ота бўлганини «ювиб берди».\nОрадан икки йил ўтди. Бир куни Собит ишдан келса, Анорхон ичиб олган, маст бўлиб дастурхон атрофида ўтирибди, бола билан иши йўқ.\nЭртасига Собит шарт қўйди:\n– Мен арақхўр хотин билан яшамайман. Агар бу ҳол яна бир бор такрорланса, уйингга кетавер, бола мен билан қолади.\nКутилмаган шарт Анорхонни бир зумда ўзига келтирди.\n– Эртадан бошлаб Адҳамжонни болалар боғчасига бериб, мен ҳам ишга чиқаман, – деди у эрига.\n– Бу бошқа гап, – деди эри. – Иложи бўлса, ойлиги кўпроқ иш топ. Ота-онамнинг қарзи ҳали кўп. Сен ҳам онангга оз-моз пул юбориб турасан.\nОйлиги кўпроқ иш топиш осон эмас, лекин, йўлини топиш мумкин, ўйлади Анорхон ва эрталаб ўрнидан туриб, қўшни туманга йўл олди. Дугонаси Лазокатнинг уйига кечқурун кириб борди.\nАрзон сотган эканман!\nЛазокатнинг юрагига дарров ғулғула тушди.\n– Нега келдинг? – сўради у.\nАнорхон аввал дугонасининг қўлидаги болага қарадию, юраги жиз этди. Болакай қуйиб қўйгандай, Адҳамжоннинг ўзи эди.\n– Мен сенга болани арзон сотиб қўйган эканман, – деди у. – Боланинг баҳоси беш миллион тенге. Истасанг, ҳозир бер, бўлмаса ҳар ойда эллик минг тенгедан бериб турасан. Бўлмаса, боламни қайтар.\n– Шунча пулни қаердан олиб бераман, дугонажон, ўйлаб гапиряпсанми? Боламни боғчага беришим керак, бир ўзим ишлаётган бўлсам...\n– Нега сенинг боланг бўлар экан, сен бола ўғрисисан, айтганимни қилмасанг, боладан айриласан, ҳатто, боламни ўғирлади, деб қаматиб юборишим ҳам мумкин.\n– Ундай қилма, дугонажон, майли, мен айтган пулингни оз-оздан бериб тураман.\n– Оз-оздан эмас, ҳар ойда менинг карточкамга 50 минг тенгедан солиб турасан. Ҳозирча. Кейин кўрамиз.\nЛазокат беш ойгача дугонасининг карточкасига 50 минг тенгедан пул солиб турди, олтинчи ойда эса ўғли Элёрни кўтариб, Анорхоннинг уйига кириб борди.\nОртиқ чидай олмайман!\nЛазокатни ўз уйида кўриб, Анорхон шошиб қолди:\n– Эсингни едингми, нега келдинг, пулни карточкамга солиб тур, деган эдимку? Яна бола кўтариб келибсан, ҳозир эрим келиб қолса, нима дейман?\n– Мен сенга бошқа бир тийин ҳам бера олмайман. Шуни айтишга келдим. Худди қопқонга тушган жониворнинг ҳолига тушириб қўйдинг. Ортиқ чидай олмадим. Яхшиси, юр, полицияга борамиз, қолганини ўша ерда гаплашамиз...\nШу пайт хонага ишдан қайтган Собит кириб қолди.\n– Дада, дада, – деб, Адҳамжон дадасининг бўйнига осилди.\nШу пайт Собит Лазокатни қўлидаги болани кўриб қолиб, кўзларига ишонмай, бир зум қотиб қолди.\n– Ҳозир ҳаммасини тушунтириб берамиз, – биринчи бўлиб сукунатни бузди Лазокат. – Анорхон иккимиз олдингизда айбдормиз. Ўғилларимиз олдида ҳам.\n– Мени нега орага тиқасан, болани ўғирлаган ўзингку, мени ҳам айбдор қиляпсанми энди?\nОдам савдоси учун жазо\nБир соатдан кейин Собит ва Анорхонларнинг уйига полиция келди. Нима гап, деб, қўшнилар ҳам чиқишди. Аёллар Анорхонни ўғлини сотгани учун койишса, фарзандсиз Лазокатга ачинишарди. Полиция ходимлари иккала аёлдан ҳеч қаёққа чиқиб кетмаслик тўғрисида тилхат олиб, кетишди. Лекин Анорхон тунда ҳужжатлари ва Лазокатдан олган пулларни олиб, қочиб кетди. Уни поездга ўтираётган жойида полиция ходимлари ушлаб, тергов изоляторига қамашди.\nСобит Лазокатдан болаларга қараб туришни илтимос қилди:\n– Уларга барибир энага олишим керакку. Қачон, қаердан излашни ҳам билмайман. Илтимос, йўқ деманг, ўзингиз энагалик қилинг.\nЛазокат жон деб рози бўлди.\nҲадемай суд ҳам бўлиб ўтди. Анорхон одам савдосида айбланиб, унга беш йил қамоқ муддати, Лазокатга болани ғаразли ниятда сотиб олмаганини ҳисобга олиб, бир йил шартли жазо тайинланди.\nТайинланган жазонинг иккинчи ойи энди бошланди, лекин иккала бола ҳам Лазокатни, ойи, дейишаётган экан.\nКуни кеча қўшнилар Собитнинг уйига бир қучоқ гул билан келганини кўришибди. Уларнинг тўйлари яқинга ўхшайди.\nАвазхон АБДУФАТТОҲ. Материални тайёрлашда ёрдам бергани учун терговчи Р. Сабазовга миннатдорчилик билдирамиз. , 2018-11-20, 11:03 225\nНафақа деб оила бузилмасин 45\nЖозибадор ваъдалар 54\nЙўлдаги хавфсизлик – диққат марказида 64\nЗеҳнли полициячи – 2019 64\nНоқонуний қуроллар топшириляпти 72\nЙўллардаги текширувлар 92\nҚимор – қилади хумор 92\nЛолани юлсангиз... қамаласиз! 97


Ерни онлайн-аукцион орқали хусусийлаштириш таклиф қилинмоқда | NORMA.UZ\nЕрни онлайн-аукцион орқали хусусийлаштириш таклиф қилинмоқда\nҚҲТБТ порталида «Қишлоқ хўжалигига мўлжалланмаган ер участкаларини хусусийлаштириш тўғрисида»ги Қонун лойиҳаси тақдим этилган.\nЛойиҳа Президентнинг 10.01.2019 йилдаги «Урбанизация жараёнларини тубдан такомиллаштириш чора-тадбирлари тўғрисида»ги ПФ–5623-сон Фармонини ижро этиш мақсадида ишлаб чиқилган (шарҳга қаранг).\nУнда ерни хусусийлаштириш тартиб-таомилига оид қатор тушунчалар таърифланган, унинг хусусий мулкка ўтиш тамойиллари белгиланган.\nЛойиҳага биноан хусусийлаштириш объектлари қуйидаги ер участкаларидир:\nюридик шахсларга тегишли бўлган бино ва иншоотлар, ишлаб чиқариш инфратузилмаси объектлари жойлашган, шунингдек уларга туташ участкалар;\nЎзбекистон фуқароларига якка тартибда уй-жой қуриш ва турар жойга хизмат кўрсатиш учун ажратилган, мерос қилиб қолдириладиган умрбод эгалик қилиш ҳуқуқи белгиланган тартибда рўйхатдан ўтказилган;\nқишлоқ хўжалигига мўлжалланмаган;\nяшаш учун яроқсиз, Иқтисодиёт ва саноат вазирлиги ҳузуридаги Урбанизацияни ривожлантириш жамғармасига берилган турар жой уйлари бўлган.\nҚуйидаги участкалар хусусийлаштирилмайди:\nхусусийлаштирилмайдиган давлат мулки объектлари ва устав фондида хорижий капитал улуши 50% ва ундан ортиқ бўлган корхоналар жойлашган;\nтабиатни муҳофаза қилиш, соғломлаштириш, рекреация мақсадларига мўлжалланган ерлар ва тарихий-маданий аҳамиятга молик ерлар таркибига кирадиган, шунингдек ўрмон ва сув фонди ерлари, шу жумладан сув объектларининг қирғоқбўйи зоналари;\nулар юзасидан судда иш кўрилаётган, тегишли ҳал қилув қарори кучга киргунга қадар.\nБўш турган ер участкаларини хусусийлаштириш «E-IJRO AUKSION» ягона савдо майдончасида электрон онлайн-аукцион орқали амалга оширилади.\nХорижий фуқаролар, фуқаролиги бўлмаган шахслар ва Ўзбекистон норезидентлари бўлган юридик шахсларга ер сотиб олишда чекловлар назарда тутилади.\nҚонун лойиҳасида ер участкаларига хусусий мулк ҳуқуқини бекор қилишга оид алоҳида ҳолатлар ва уларни олиб қўйишга оид истисноли ҳолатлар ҳам белгиланган. Национализация ва реквизиция қилинган ҳолларда хусусий мулк бўлган участка ва у билан боғлиқ кўчмас мулк объектлари, башарти уларнинг қиймати ва олиб қўйиш муносабати билан етказилган зарар тўлиқ қопланса, олиб қўйилади.\nҚонун лойиҳасида қишлоқ хўжалигига мўлжалланмаган ер участкаларини хусусийлаштириш соҳасидаги ваколатли органлар доираси, уларнинг ваколатлари ва ўзаро ҳамкорлик қилиши ҳам белгиланган.


12:38 / 04.09.2020\nҚўмита мамлакат ҳудудларидаги марказий деҳқон бозорларида 2020 йил 2 сентябрь куни кузатув ўтказиб, алоҳида турдаги озиқ-овқат маҳсулотларининг минимал-максимал нархларини келтирди.\nҚўй гўштининг минимал нархи кузатув натижасига кўра, Тошкент шаҳрининг «Фарҳод деҳқон бозори» ва «Қўйлиқ деҳқон бозори»да (45 000 сўм) рўйхатга олинган. Максимал нархи эса, Тошкент шаҳрининг «Олой деҳқон бозори» да (85 000 сўм) кузатилди.\nКузатув натижаларига кўра, Жиззах шаҳрининг «Эски шаҳар деҳқон бозори», Наманган шаҳрининг «Наманган чорсу деҳқон универсал бозори», Термиз шаҳрининг «Марказий деҳқон озиқ-овқат бозори», Гулистон шаҳрининг «Гулистон деҳқон бозори», Чирчиқ шаҳрининг «Чирчиқ шаҳар деҳқон бозори», Янгийўл шаҳрининг «Ихтисослашган Янгийўл шаҳар деҳқон бозори», Фарғона шаҳрининг «Марказий деҳқон бозори», Тошкент шаҳрининг «Фарҳод деҳқон бозори» ва «Қўйлиқ деҳқон бозори»да сотувда бўлган йирик бўлмаган картошканинг нархи минимал нарх сифатида (2 500 сўм) қайд этилган. Шу билан бирга, Тошкент шаҳрининг «Олой деҳқон бозори»да сотилган сараланган картошканинг нархи максимал нарх сифатида (6 000 сўм) қайд этилди.\nПиёз маҳсулотининг минимал нархи кузатув натижасига кўра, Гулистон шаҳрининг «Гулистон деҳқон бозори»да (800 сўм) рўйхатга олинди. Максимал нарх сифатида эса Тошкент шаҳрининг «Олой деҳқон бозори»да сотувда бўлган сараланган пиёзнинг нархи кузатилди (3 500 сўм).\nСабзи маҳсулотининг минимал нархи кузатув натижасига кўра, Жиззах шаҳрининг «Эски шаҳар деҳқон бозори», Наманган шаҳрининг «Наманган чорсу деҳқон универсал бозори», Чирчиқ шаҳрининг «Чирчиқ шаҳар деҳқон бозори» ва Фарғона шаҳрининг «Марказий деҳқон бозори»да (1 500 сўм) қайд этилган. Шу билан бирга, Тошкент шаҳрининг «Миробод деҳқон бозори»да сотувда бўлган тозаланган ва сараланган сабзининг нархи максимал нарх сифатида (5 000 сўм) қайд этилди.\nКузатув натижасига кўра, Самарқанд шаҳрининг «Сиёб деҳқон бозори», да сотувда бўлган майда тухумнинг нархи минимал нарх сифатида қайд этилди (6 000 сўм). Максимал нархи эса, Тошкент шаҳрининг «Олой деҳқон бозори», «Миробод деҳқон бозори» ва «Фарҳод деҳқон бозори» да қайд этилган (12 000 сўм).\nКузатув натижаларига кўра, гуруч маҳсулотининг минимал нархи Тошкент шаҳрининг «Эски жўва деҳқон бозори» ва «Фарҳод деҳқон бозори»да (5 600 сўмдан) қайд этилган. Максимал нарх эса, Тошкент шаҳрининг «Миробод деҳқон бозори»да кузатилди («Лазер» навли гуруч 18 000 сўм).\nШакар маҳсулотининг кузатув натижасига кўра, минимал нархи Тошкент шаҳрининг «Фарҳод деҳқон бозори», «Миробод деҳқон бозори», «Эски жўва деҳқон бозори» ва «Қўйлиқ деҳқон бозори»да (5 800 сўм) қайд этилди. Максимал нархи эса, Тошкент шаҳрининг «Эски жўва деҳқон бозори», «Олой деҳқон бозори» ва «Миробод деҳқон бозори»да (7 000 сўм) кузатилди. «Замин» янгиликларини «Вконтакти»да кузатиб боринг\n2-07-2020, 14:18, Ўзбекистон


Бу жойдаги ўриндиқ атайлаб олинган, деб ўйлаб қоласан киши. Негаки, икки кишилик ўриндиқ ўрнига камида беш киши тик ҳолатда жойлашиб кетмоқда. Бу албатта, ҳайдовчи учун қўшимча даромад. Ўз манфаатини устун қўйган ҳайдовчи ва мутасаддилар ногиронлиги бўлган шахслар манфаати ҳақида ўйлармикан?\nЯна бир гап. Автобусда қанча йўловчи чиқиши мумкинлиги-ю, ўриндиқлар сони ёзуви ҳам йўқ. Бу каби ҳолатларни бошқа йўналишдаги автобусларда ҳам кузатиш мумкинлигини эслатган ҳолда бу ҳолатга мутасаддилар жавобини кутамиз.\nСамарқандда ногиронлар, ёлғиз кексаларга қандай ёрдам кўрсатиляпти?\nМақсад: Ногиронлар ҳуқуқларини рағбатлантириш, уларнинг муаммоларига кенг жамоатчилик эътиборини жалб қилиш


Дунё бўйича мусулмонлар тутаётган рўза вақтининг фарқлари - zarnews.uz\nЭрта тонгдан кун ботгунга қадар давом этадиган рўзадорлик вақти дунёнинг турли жойларида бир-биридан фарқ қилади. Айниқса, шимолий қутбга яқин мамлакатларда ёз кунлари узоқ давом этгани учун бу ерларда саҳарликдан ифторликка бўлган муддат ҳам узоқроқ бўлади.\nШу кунларда дунё бўйича рўза вақтлари 21 соатдан 11 соатгача бўлган оралиқни ташкил этмоқда. Жумладан, Исландияда бу вақт 20 соату 17 дақиқани (яъни, соат 02:27 дан 22:44 гача), Финляндия ва Гренландияда 19 соат 25 ва 19 соат 21 дақиқа бўлмоқда.\nЎзбекистон мусулмонлари идораси матбуот хизмати хабарига кўра, Ўзбекистонда эса рўзадорлик вақти 16 соат беш дақиқани ташкил этмоқда. Дунё мамлакатлари билан солиштирганда Юртимиз мусулмонлари деярли ўртача вақт давомида рўза амалини адо этмоқда.\nТеглар: Рамазон ойи Рўза


Мартин Эдегор ортиқча шов-шувларсиз «Арсенал»га ўтди. El Chiringuito манбаси маълумотига кўра, у Испания кубоги нимчорак финалида «Алькояно»га қарши ўйинда (1:2) заявкадан ўрин олмагач, Мадриддан кетиш ҳақида қарор қабул қилган. У раҳбариятдан зудлик билан ўзини бошқа клубга қўйиб юборишни талаб қилган. Таниқли инсайдер Фабрицио Романо музокаралардаги ҳал қилувчи ролни лондонликлар бош мураббийи Микел Артетанинг қўнғироғи ҳал қилгани ҳақида ёзган. The Times маълумотига кўра, «канонирлар» ушбу норвегиялик футболчининг ярим йиллик ижараси учун 2,5 миллион фунт стерлинг тўлайди.\nЭдегор 15 ёшидаёқ Норвегия чемпионатида илк ўйинини ўтказиб, тилга тушганди. Дебют аввалроқ ҳам рўй бериши мумкин эди, аммо лига регламенти бунга йўл қўймаган. Ўша ёшда у Норвегия миллий терма жамоасида майдонга тушган энг ёш футболчи бўлганди. 16 ёшида у мадридликлар клуби сафига бу ёшдаги футболчилар учун рекорд нархда - 3 млн евро эвазига келиб қўшилган ҳамда «Реал» тарихида ҳам энг ёш дебютант бўлганди. Демак, у 22 ёшда бўлса-да, «Арсенал»га тажрибали футболчи сифатида келмоқда\nЭдегорнинг «Арсенал»га келиши клуб Ўзилдан қутулиши билан рўй бермоқда. Германиялик яримҳимоячи Англия чемпионатининг бу мавсуми учун заявка ҳам қилинмаганди. Артета ўтган мавсумда ундан фойдаланишга ҳаракат қилган, аммо футболчининг клуб раҳбарияти билан муаммолари унга аввалгидек ўйнаб кетиш имконини бермаганди. Мураббийга у каби футболчи барибир керак бўлди.\n«Арсенал»да бу мавсумда плеймейкер етишмаслиги туфайли ҳужум чизиғида, айниқса мавсум стартида жиддий муаммолар юзага келди. Бир ярим ой муқаддам «Арсенал» урилган голлар сони бўйича лиганинг 16-жамоаси эди, аммо ҳозирга келиб вазият бироз ўнгланган. Берилган зарбалар сони бўйича – 11-ўрин, аниқ зарбалар сони бўйича – 13-ўрин. Бу ғариб натижалар юқори савияли ҳужумчилар – Обамеянг, Ляказетт, Виллиан, Пепе ва бошқалар жамланган ҳолатда қайд этилган.\nЭдегор ҳақида нималар дейишмоқда?\nTalkSport эксперти Арнольд Кларкнинг ҳисоблашича, айнан Эдегор вазиятни ўнглаши ва жамоада Ўзил қилиши керак бўлган ишни қилиши мумкин: «У [Эдегор] — Месут Ўзил типидаги футболчи, плеймейкер, «ўнлик». У Обамеянг ва Ляказеттни аниқ паслар билан таъминлаб туриши мумкин».\nНорвегиялик футболчининг «Витесс»даги статистикаси ҳам шундан далолат беради. 2018-19 йилларда нидерландлар клубида ўтказилган ижара мавсумида у 9 гол уриб, 13 голли узатма муаллифи бўлган, ҳар ўйинда ўртача 3,5 марта ҳал қилувчи узатма берганди. Кейинги мавсумни «Реал Сосьедад»да ўтказган футболчи жамоа етакчиларидан бирига айланди, голлар ва голли узатмаларни ҳам тўхтатмади: 4 гол, 5 ассист ва ҳар ўйинда ўртача икки марта ҳал қилувчи узатма. «Арсенал» таркибида бугунги кунда фақат Смит-Роу шу каби фойдали ҳаракат қилаётганди, аммо бу мавсумда АПЛ ўйинларида 6 марта майдонга чиққан ёш футболчи жароҳат олиб сафдан чиқди.\nНорвегиялик вундеркинд ҳақида унинг «Витесс»даги ўйинларини яқиндан кузатган Олег Яровинский шундай тариф беради: «Мартин майдонда барча ишни қилиши мумкин – тезкор, техник жиҳатдан аъло даражада, кенг кўламли ишни бажаради. Заиф томонлари йўқ, ўйинни тушинишда замонавий футболда ўрнак бўлувчи суперқизиқарли намуна. У шунчаки вазиятини кутмайди, вазият учун ўзи курашади».\nБундан хулоса қилиш мумкинки, Эдегор – топ-футболчи ва у АПЛга осон мослаша олади, аммо унга «Реал»да нега жой топилмаган? Бу саволга унинг «Витесс»даги мураббийи Слуцкий шундай жавоб берган:\n«Барча у ҳозир тўпни олиб, рақибнинг ўн футболчисини алдаб, гол уришини кутади. Бундай кутилма унга клубдаги фаолиятининг ҳар кунида ҳамроҳлик қилади. Мен уни дунёнинг энг истеъдодли ўсмири деб тан олинган вақтидан буён таъқиб қилиб келган руҳий юкламадан халос қилдим».\n«Слуцкий менга эркинлик ва ўзимга ишонч бағишлаганди», – дея тасдиқлаганди футболчининг ўзи ҳам.\nНорвегиялик футболчи босимдан қутулиши керак эди. «Реал»га келган ҳар қандай футболчи жуда катта босим остида қолади, бунга ҳатто суперюлдузлар ҳам дош бера олмаслиги мумкин (Эден Азар энг яқин мисол). Шу туфайли Англия чемпионатида саккизинчи ўринда бораётган «Арсенал» ёш футболчига ўзини кўрсатиш учун идеал жой. Клубга ҳам худди у каби футболчи зарур.\nМадридда йигитчага аввалбошдан ишонч билдиришмаганди. Эдегор Карло Анчелотти даврида клубга келган, италиялик мутахассис эса Quiet Leadership («Хотиржам етакчилик») номли китобида бу трансфер PR-юриш бўлгани ҳақида ёзганди. «Флорентино Перес норвегиялик футболчини сотиб олишни хоҳладими, сиз шунчаки буни қабул қилишингиз керак эди», – дея ёзганди Анчелотти. Лекин бошқа томондан, ўшанда Гвардиола ҳам (Ян Оге Фьортофтнинг сўзларига кўра) Эдегорни дунёнинг энг яхши футболчисига айлантиришни истаган.\nАфтидан, Эдегорнинг даражаси «Арсенал»га мос келади. Масала шундаки, клуб фақат ярим йилга келган футболчи атрофида ўйинни қуришга рози бўладими?


«Манчестер Юнайтед» жамоаси бош мураббийи Луи ван Гаал АПЛнинг 36-турида «Лестер»га қарши кечган ва 1:1 ҳисобидаги дуранг ҳисоб билан якунланган ўйиндан кейинги фикрларини билдириб ўтди.\n«Ўйлайманки, бугун биз мавсумдаги энг яхши ўйинларимиздан бирини ёки энг яхшисини ўтказдик. Лекин ғалаба голини урсак янаям яхшироқ бўларди. Албатта, қачонки кетма-кет ғалабаларга эришмасанг, турнирни кучли тўртликда якунлаш қийин иш. Лекин бу турда «Манчестер Сити» ўз ўйинини «Саутҳемптон»га қарши сафарда ўтказади ва бизда кучли тўртликка кириш учун имконият сақланиб қолмоқда.\n«Лестер» АПЛ чемпиони бўлишга ҳақли ўйинлар намойиш қилди, аммо ҳали «Тоттенҳэм»да ҳам омадга эришиш учун имкониятлар сақланиб қолинган. Бу жамоа «МЮ»га қарши ўйинларда ҳаммадан кўп очко жамғарди.\nБугунги ўйин ҳакам учун оғир кечди, Хут ва Феллайни ўртасида нима бўлди? Бу пенальти эмасмиди? Сочларинги оғритиб тортишганда албатта норози бўласанда», — дея ван Гаалнинг сўзларини келтиради BBC Sport.\nВан Гаал «Манчестер Юнайтед»\nОАВ: Ван Гаал "Манчестер Юнайтед"дан истеъфога чиқарилса, 5 млн фунтдан ортиқ товон пули олади


Райан Гиггз: «Ўғлимга Мессидан тезроқ бўлганим ҳақида айтдим, у эса хонадан чиқиб кетди»\n14:36 / 19.03.2016\n«Манчестер Юнайтед» жамоасининг собиқ футболчиси, айни вақтда жамоада мураббий ёрдамчиси сифатида ишлаётган Райан Гиггз ўзининг 9 ёшли ўғлини бир вақтлар кучли футболчи бўлганига ишонтира олмаганини тан олди.\n«Ўғлим менинг ўйинларимни кўрмаганидан хафа бўламан. У мени «Манчестер Юнайтед» учун бир неча йил ўйнаган холос деб билади. Унинг севимли футболчиси – Неймар. Ундан кейин эса Роналду ва Месси.\nМен ҳеч қачон ўзимни мақтамаганман, аммо бир сафар унга Мессидан тезкорроқ бўлганман дедим.\nУ эса бундай жавоб қайтарди: «Йўқ, ундай бўлмаган. Ҳатто мен ҳам сендан тезроқ чопаман». Яна бир сафар эса уни тутиб олдим ва дедим: «Телевизордаги дадангни қара, мана унинг голларидан бири». У эса юзини ўгирдию хонадан чиқиб кетди», — дея эслайди Гиггз.


15:51 / 05.03.2018 1677 pdf Ўқиш режими + -\nАллоҳга рўбарў бўлишни ёлғонга чиқарганлар, шубҳасиз, зиёнга учрадилар. Ниҳоят, тўсатдан Соат келиб қолганда, устиларига гуноҳларини орқалаб олган ҳолларида: «У(дунё)да йўл қўйган камчиликларимизга ҳасрат-надоматлар бўлсин», – дерлар. Огоҳ бўлинг! Улар орқалаган нарса жуда ҳам ёмон!\n«Аллоҳга рўбарў бўлишни ёлғонга чиқарганлар шубҳасиз, зиёнга учрадилар».\nОятнинг асосий мақсади охиратда етадиган зиённи васф қилишдир. Уларнинг ҳоли кишилар онгига кучли таъсир этадиган услубда, бадиий бўёқлар билан таъриф этилмоқда. Гўё гуноҳлар оғир бир жисм-у, гуноҳкор уни орқасида кўтариб юриши керак.\n«Ниҳоят, тўсатдан Соат келиб қолганда, устиларига гуноҳларини орқалаб олган ҳолларида...»\nҚиёмат тўсатдан қоим бўлди. Унда бўлиши лозим бўлган ҳамма ҳодисалар юзага чиқди. Барча одамлар маҳшар майдонига тўпланмоқдалар. Ҳамма бу дунёда қилган амалига мувофиқ, турли ҳолатда. Қиёмат кунини ва Аллоҳга рўбарў келишни ёлғон деганлар гуноҳларини орқалаган ҳолларида келмоқдалар. Афтидан, улар бу ҳолга тушишларини кутмаганга ўхшайдилар. Бошларига тушган кўргилик боис у дунёда қилган амалларига афсус-надомат чекмоқдалар. Гуноҳларини орқалаган ҳолда жим кетмасдан:\n«У(дунё)да йўл қўйган камчиликларимизга ҳасрат-надоматлар бўлсин», – деб сўзлаб бормоқдалар.\nУлар бу даҳшатли Кунда орқалаб кетаётган нарса нима? Одатда жамоатлар тўпланадиган жойларга одамлар совға-саломлар, кўз ва дилни қувонтирадиган гўзал нарсалар олиб борар эдилар. Аммо бу осийлар фоний дунёда қилган гуноҳларини орқалаб кетмоқдалар:\n«Огоҳ бўлинг! Улар орқалаган нарса жуда ҳам ёмон!»\nМашҳур муфассирлардан Суддий бу ояти каримани қуйидагича тушунтирганлар:\n«Ҳар бир золим қабрга кирганда, албатта, унинг олдига бадбашара, қора рангли, бадбўй ҳидли ва ифлос кийимли бир кимса келади. Қабрда икковлари ёлғиз қоладилар. Шунда золим:\n– Бунча ҳам бадбашарасан? – деб сўрайди.\n– Сенинг амалларинг ҳам бадбашара эди, – дейди бояги иркит одам.\n– Бунча ҳам ҳидинг бадбўй? – дейди золим.\n– Сенинг амалларинг ҳам шунга ўхшаш бадбўй эди, – дейди у.\n– Кийимларинг бунча ифлос? – дейди золим.\n– Сенинг амалларинг ҳам шунга ўхшаш ифлос эди, – дейди у.\n– Сен кимсан? – деб сўрайди золим.\n– Қилган амалингман, – деб жавоб беради у ва биргаликда қабрда қолади. Қиёмат куни золим қайта тирилтирилганда амали унга:\n– Мен сени у дунёда лаззат ва шаҳватлар билан кўтариб юрган эдим. Энди бугун сен мени кўтарасан, – дейди ва ортига миниб олади. Сўнг уни дўзахга ҳайдаб олиб боради».\nҚиёмат кунини, Аллоҳга рўбарў бўлишни инкор этиш ҳам асосан юқоридагига ўхшаш бемаъни шиорларга муккасидан кетишдан келиб чиққан бўлса, ажаб эмас. Қиёматга ишонмаслик икки дунё учун ҳам кони зиён бўлганидан, Ислом динида унга иймон келтириш ақийданинг асосий рукни деб тайин этилган. Қиёматга иймони йўқ одам, агар бошқа барча зарурий ақийдаларни ўрнига қўйса ҳам, мўмин-мусулмон бўла олмайди.\nИнсонларда қиёматга нисбатан иймон, қайта тирилиш, ҳисоб-китоб, мукофот ва жазога нисбатан ишонч туфайли ҳаёт, одоб-ахлоқ, яхшилик-ёмонлик ва бошқа ҳодисаларга муносабат шаклланади.\nҚиёматга иймони йўқ кофирлар, ҳаёт фақат бу дунё ҳаётидан иборат, қайта тирилиш йўқ, деган тасаввур асосида яшайдилар. Улар эслари кириб, то қариб, ҳеч бир нарсага ярамай қолгунларича кечган арзимаган вақтни ҳаёт деб тушунадилар. Уларнинг тасаввури ердаги ҳаётга мустаҳкам ёпишиб қолган. Тасаввурларидаги беш кунлик ҳаётда кўпроқ маза қилиб олишга ҳаракат қиладилар. Улар тафаккур доиралари жуда ҳам тор кишилардир. Уларнинг ҳаёти ҳам ўша тасаввурларига мос – ниҳоятда тор. Умрлари вақт нуқтаи назаридан, бир кишининг ҳаётига тенг келади ёхуд келмайди. Макон жиҳатидан ўзлари яшаган жамиятдан ташқарига чиқа олмайдилар. Муомала жиҳатидан эса қисқа муддатда, тор маънода кўрганлари билан бўлади, холос. Шунинг учун ҳам ўз мақсадларига эришиш – маза қилиб қолиш учун барча қабиҳликни киприк қоқмай қилаверадилар. Қиёматга, у дунёга, қайта тирилишга, ҳисоб-китобга ишонмаганларидан кейин улардан бошқача тасаввурни кутиб ҳам бўлмайди.\nҚиёмат кунига, қайта тирилиш, ҳисоб-китоб, мукофот ва жазога иймон келтирган мўмин-мусулмон тасаввурида эса ҳаёт тамоман бошқача бўлади. У ҳаётни фақат бу дунё ҳаёти деб эмас, балки ҳам бу дунё, ҳам у дунё ҳаётидан иборат деб тушунади. Унинг эътиқоди бўйича, ҳаёт беш кунлик эмас, бир кишининг умрига, бир қавмнинг умрига ёки бу дунёнинг муддатига тенг эмас, ушбу қисқа вақт билан чегараланиб қолмайди. Балки дунёвий ҳаёт муддати ухровий ҳаёт муддати олдида унинг назарида беш кунлик бўлиб қолади. У дунё ҳаётини замон чегаралай олмайди. Қиёматга, охиратга иймони борлиги учун унинг тафаккур уфқи доираси жуда кенг бўлади.\nМусулмон инсон тасаввурида ҳаёт макон жиҳатидан ҳам чексиздир.\nУнинг ҳаёти фақат ер курраси доираси билан чегараланиб қолмайди. Балки бу коинотдан ўтиб, кенглиги осмонлару ерга тенг бўлган жаннатда ҳақиқий боқий ҳаёт кечиришига ишонади.\nМўмин инсоннинг ҳаётий муносабатлари ўз атрофидаги шахслар билангина чегараланиб қолмайди. У Аллоҳ таоло, фаришталар, барча ўтган мусулмон умматлар, келажак мўминлар ва жаннатдагилар билан алоқадор бўлади. Шунинг учун ҳам мусулмон киши ўз ҳаётини доимо яхшиликлар билан тўкис этишга ҳаракат қилади.\nИсломда, бошқа ботил динлардаги каби, жаннат ҳаётини кўзлаб, бу дунёни азоб-уқубатда ўтказиш керак, деган тушунча ҳам йўқ. Балки у дунёда яхши ҳолатларга эришиш учун бу дунёни яхши ўтказиш мўминга шарт қилиб қўйилади. Қуръони Каримнинг аксар ояти карималарида «Бу дунёдаги насибангни унутма», – дейилади. Исломда бу дунё охиратнинг экинзорига ўхшатилиши бежиз эмас. Бу дунёдаги экинзорга ким эзгулик уруғини қадаса, яхшилаб парвариш қилса, у дунёда яхши ҳосил олади. Бинобарин, инсон бу дунёда фақат яхши амалларни қилмоғи, ер юзида иймон, Ислом, адолат ҳукм суриши учун зулм, истибдод ва ёмонликка қарши курашмоғи лозим. Ана шундагина охират ҳаётидан – жаннатдан умидвор бўлса бўлади. Набий соллаллоҳу алайҳи васаллам ҳадиси шарифларидан бирида: «Агар бирингизга қиёматнинг хабари келса, қўлида кўчат турган бўлса, уни экиб қўйсин», – деганлар. Исломда бу дунёнинг ободлигига шу даражада эътибор билан қаралади. Ислом руҳини тушунмайдиган баъзи бир шахслар ёки авлодлар тасаввурига қараб, бутун бошли илоҳий динга нисбатан ҳукм чиқаравермаслик керак.\n20:02 / 04.03.2018 1791\n15:55 / 05.03.2018 3134\n1675 08:18 / 20.04.2017\n1645 11:41 / 12.06.2017\n1158 12:10 / 28 январь\n421 17:58 / 23.10.2018


РАИС ЁПИҚ ОВОЗ БЕРИШ ЙЎЛИ БИЛАН САЙЛАНДИ - Ўзбекистон овози газетаси\nРАИС ЁПИҚ ОВОЗ БЕРИШ ЙЎЛИ БИЛАН САЙЛАНДИ\nПойтахтимизнинг Миробод туманидаги «Янги Миробод» маҳалла фуқаролар йиғинида йиғин раиси ва унинг маслаҳатчилари сайлови бўлиб ўтди.\nУшбу маҳаллада икки мингга яқин аҳоли истиқомат қилади. Ишчи гуруҳ 940 сайловчини рўйхатга олди. Маҳалла фаоллари томонидан фуқаролар йиғини раислигига 2 ва раис маслаҳатчилигига 20 номзод тавсия этилди.\nУшбу муҳим жараёнда маҳалла аҳли фаол иштирок этди. Фуқаролар йиғини раиси ва унинг маслаҳатчилари лавозимига номзодлар билан очиқ мулоқотлар ўтказилди.\nМаҳалла фуқаролар йиғини раислигига номзодлар Орзигул Тўрабоева ва Малика Бекназарованинг режалари эшитилди. Номзодлар дастурида маҳалла ободлиги, ҳудудда бунёдкорлик ишларини кучайтириш, аҳолини тадбиркорликка кенг жалб қилиш бўйича таклифлар берилган.\nНомзод О.Тўрабоева дастурида ҳудудларни ободонлаштириш, ҳуқуқбузарликларнинг олдини олиш, тўй-маросимларни ихчам, камхарж қилиб ўтказиш, ижтимоий ҳимояга муҳтож оилаларга ёрдам кўрсатиш борасидаги вазифаларга алоҳида эътибор қаратилганлиги маҳалла аҳлига манзур бўлди.\nЁпиқ овоз бериш йўли билан ўтган сайловда Орзигул Тўрабоева «Янги Миробод» маҳалла фуқаролар йиғини раиси этиб сайланди. Маслаҳатчилар лавозимига кўрсатилган йигирма номзоднинг ўн нафари очиқ овоз бериш йўли билан маҳалла раисининг маслаҳатчилари этиб сайланди.\n— Маҳалламиз одамлари аҳил, меҳр-оқибатли, — дейди О.Тўрабоева. — Кексалар иззат-ҳурматда, ёшлар ўқиш, тадбиркорлик билан банд. Маҳалламиздаги маънавий муҳитни янада мустаҳкамлаш, ижтимоий ҳимояга муҳтож оилаларга моддий ва маънавий кўмак бериш, оилавий тадбиркорликни ривожлантиришга алоҳида эътибор қаратишни мўлжаллаганмиз.


Президентимизнинг 2017 йил 17 январдаги “Тадбиркорлик мақсадларида фойдаланиш учун давлат мулки объектларини сотишни жадаллаштириш ва унинг тартиб-таомилларини янада соддалаштириш чора-тадбирлари тўғрисида”ги Фармони бу борадаги ислоҳотларга янгича мазмун бағишлади. Қашқадарё вилоятида мазкур ҳужжатнинг изчил ижросини таъминлаш мақсадида кенг кўламли ишлар олиб борилаяпти. Бунинг самараси ўлароқ, жорий йилнинг ўтган даврида бўш турган ҳамда фойдаланилмаётган давлат мулки объектларидан 78 таси, шунингдек, ишлаб чиқариш майдонларидан 66 таси аниқланиб, хусусийлаштириш дастурларига киритилди.\nУнга кўра, фойдаланилмаётган объектларнинг 7 таси маҳаллий давлат органлари балансига ўтказилиб, 16 таси хўжалик бирлашмалари устав фондига давлат улуши сифатида қўшилди. Шунингдек, оммавий савдоларга чиқарилган 43 та объектнинг 32 тасини инвестиция киритиш мажбурияти билан “ноль” харид қийматида сотиш кўзда тутилмоқда. Қувонарлиси, ушбу бино ва иншоотларнинг аксарияти аллақачон салоҳиятли сармоядорларга берилди. Масалан, 8-сонли Қурилаётган корхоналар бирлашган дирекциясининг Қарши шаҳридаги бўш турган ишлаб чиқариш биноси “Biss electronics system” МЧЖга сотилди. Инвестор бир йил давомида камида 22 миллиард сўмлик инвестиция киритиш, 100 тадан кам бўлмаган янги иш ўринларини яратиш орқали замонавий тайёр электротехника маҳсулотлари ишлаб чиқариш мажбуриятини олди. Қарши шаҳридаги “1-сон Темир-бетон буюмлари” заводининг 9384 кв.м.лик очиқ маҳсулот сақлаш омборхоналари ҳам муносиб мулкдор қўлига ўтди.\nГап шундаки, у 18 ой муддатда 17 миллиард сўмлик инвестиция киритиб, мева-сабзавот маҳсулотларини сақлаш ҳамда сотиш фаолиятини ташкил этиш орқали 80 та янги иш ўрни яратиш шарти билан “Big agro export” МЧЖга сотилди.\nУмуман олганда, вилоятда хусусийлаштириш дастурлари асосида 63 та давлат мулки объекти сотилди. Тузилган шартномаларга кўра, уларга 65 миллиард 686 миллион сўм ва 8 миллион 270 минг АҚШ доллари миқдорида инвестиция киритилиб, 1 минг 620 та иш ўрни яратилиши белгиланган.\nТаъкидлаш керакки, вилоятда хусусийлаштирилган корхоналар билан ишлаш, уларга яқиндан ёрдам бериш, юзага келган муаммоларни бартараф қилишда кўмаклашиш юзасидан ҳам амалий саъй-ҳаракатлар олиб борилаяпти. Айниқса, давлатимиз раҳбарининг 2017 йил 23 февралдаги “Тадбиркорларнинг ишлаб чиқариш майдонларидан фойдаланишларини янада рағбатлантириш чора-тадбирлари тўғрисида”ги қарорида белгилаб берилган вазифалардан келиб чиқиб, вилоят ҳокимлигининг Идоралараро комиссияси, шаҳар ҳамда туманларда эса ҳокимларнинг биринчи ўринбосарлари раҳбарлигидаги ишчи гуруҳлар томонидан бажарилаётган ишлар эътиборга моликдир.\nБу жараёнда Ўзбекистон Республикаси Хусусийлаштирилган корхоналарга кўмаклашиш ва рақобатни ривожлантириш давлат қўмитасининг Қашқадарё вилояти ҳудудий бошқармаси ҳам фаол иштирок этиб, шакллантирилган хусусийлаштирилган кўчмас мулк ҳамда қурилиши тугалланмаган объектлар рўйхати ер ресурслари ва кадастр, давлат солиқ, статистика ҳамда Марказий банк бошқармаларига ва туман (шаҳар)лар ишчи гуруҳларига берилмоқда.\nИшчи гуруҳлар томонидан мазкур рўйхатдаги 4103 та хусусийлаштирилган кўчмас мулк ҳамда қурилиши тугалланмаган объектлар ўрганиб чиқилди. Унинг натижаларига кўра, 2283 та объект ва корхона фаолият кўрсатаётгани, 1551 таси бузилгани, 269 таси эса фаолият юритмаётгани ёки паст қувватда ишлаётгани аниқланди. Бунинг сабаблари Идоралараро комиссиянинг йиғилишида муҳокама қилиниб, тегишли тадбирлар белгиланаяпти. Бўш турган ҳамда фаолиятсиз корхона ва объектларнинг мулкдорлари билан учрашувлар ўтказилиб, уларга давлатимиз раҳбарининг юқоридаги қарори мазмун-моҳияти, талаблари тўлиқ тушунтирилмоқда ҳамда фаолиятини қайта йўлга қўйиш чоралари кўрилаётир.\nБу каби саъй-ҳаракатлар бизнесини йўлга қўя олмаётган, тадбиркорлик соҳаси қонунчилигини пухта ўзлаштирмаганларда етарли тушунчаларни шакллантириб, уларга молиявий бошқарув, иш юритиш, солиқ, божхона тизимлари ҳуқуқий ҳужжатлари билан ишлаш бўйича зарур маълумотга эга бўлиш имконини яратаяпти. Пировардида корхоналар фаолияти изга тушиб, ички бозорни юқори сифатли маҳсулотлар билан тўл-дириш самарадорлиги ошмоқда.\nМазкур рукндаги бошқа мақолалар: « Бир оила фарзандларимиз\tЭлектр энергиясининг узлуксиз таъминоти »


Lazertouch - Andriod-планшет функциясига эга мини-проектор\n16:11 / 16.05.2016\nLazertouch - мини-проектор бўлиб, у исталган юза қисмни сенсорли экранга эга 15 дюймли Android-планшетга айлантириб бера олади. Тегиниш ва ишораларни аниқлаш учун қурилма юза билан параллел равишда нур чиқарувчи лазерни ишга туширади. Android ОТ кўплаб видео, фото дастурлар, web-сайтлар, ўйинлар ва бошқа мобиль иловалар билан ишлай олади.\nПортатив гаджетда симсиз Wi-Fi 2.4G модули ҳамда Bluetooth 4.0, USB ва mini-HDMI портлари, microSD учун жой, 1.5 Вт динамика, стандарт аудио улагичли қулоқчинлар, 13600 мАч сиғимли аккумулятор мавжуд. Проектор ўлчамлари 135х195х38 мм бўлиб, оғирлиги 750 граммни ташкил этади. У 4К ҳажмдаги видеоларни тасвирга олиш имконига эга. IndieGoGo’да аввалдан буюртма қилиш орқали қурилмани 475 долларга сотиб олиш мумкин.


Эрика Марат: 'Қирғизистон ҳали узоқ йўлни босиб ўтиши керак...' - BBC News O'zbek\nЭрика Марат: 'Қирғизистон ҳали узоқ йўлни босиб ўтиши керак...'\nЭрика Марат, Марказий Осиё бўйича халқаро таҳлилчи\nЎтган йил октябр ойининг ёмғирли тонгларидан бирида Ўш маҳкамаси қирғиз милиция ходимини ўлдирганлар устидан жиноий ишни кўриб чиқди. Уларнинг орасида битта ўзбек ҳам бор эди.\nҚурбоннинг яқинлари эса, судланувчилар қариндош-уруғларининг қачон келишларини кутиб, маҳкама биноси қаршисида пойлаб туришарди.\nЎрта ёшлардаги икки эркак ва бир аёл бинога яқинлашишлари билан, қурбоннинг яқинлари уларга ҳужум қилиб, ерга ағдариб, роса дўппослашди.\nЎша ерда турган икки милиция ходими эса, кўз ўнгиларида бўлаётган зўравонликларга парво ҳам қилишмади.\nБиз милиция ходимларидан, "Нима учун уларни тўхтатишга уринмадинглар?", деб сўраганимизда, "Нима, биз одам эмасмизми," деб жавоб беришди.\nУлардан бирининг менга айтишича, бундан бир неча ой бурун ҳамкасбларидан бири ўзбеклар томонидан шафқатсизларча ўлдирилган.\nШунинг учун ҳам, қотил ўзбекларни ҳимоя қилиш ниятимиз йўқ, дейишди улар менга.\nҲам қирғиз ва ҳам ўзбек жамоалари орасида ҳануз адолатсизлик ҳисси ҳукмрон.\nҚирғиз кўпчилиги ва ўзбек озчилиги орасидаги тангликни қандай қилиб юмшатиш - бугун Қирғизистон қаршисида турган энг асосий саволлардан биридир.\nБу икки миллатнинг сўз эркинлиги ва ривожланиб бораётган фуқаровий жамият муҳитида баҳамжиҳат яшашларига эришиш учун Қирғизистон фуқаролик ғоясини кучайтириши шарт.\nМенимча, шундай қилган тақдирдагина, фуқароларнинг ҳуқуқлари ва масъулиятлари бирламчи ўринга чиқади.\nБарча фуқаролар ўзлари истаган миллатга эга бўлишади. Фақат мамлакат конституциясига зид бўлмаса бас.\nҚирғизистон озчиликларга қараганда кўпроқ ҳуқуқларга эга бўлган бир миллий гуруҳнинг етакчилиги ғоясидан расман воз кечганда эса, нур устига нур бўлурди.\nЛекин Қирғизистондаги саноқли сиёсий лидерларгина ушбу масалага эътибор қаратишга қодир ва ҳозирдирлар.\nЎш зўравонликларидан бир йил ўтиб ҳам, барча этник гуруҳлар орасида миллатчилик ҳисси ҳамон кучли.\nҚирғиз миллати мамлакат парламенти ва ҳукуматида устунлик қилгани учун, қирғиз миллатчилари давлат миқёсида имкониятларга эгалар.\nҚирғиз сиёсий лидерлари миллий картани очиқча ўйнашдан ўзларини тийишса-да, қирғиз миллатини дастаклаш учун рамзий сиёсат юритишади.\nШу пайтгача турли парламент вакиллари давлат байроғи, мадҳияси ва ҳатто, маҳаллий ҳукумат мулозимларининг номларини ўзгартириш таклифлари билан чиқишди.\nБу каби халқбоз ташаббусларнинг барчаси алал-оқибат давлатда қирғиз миллатининг устунлигига эришишга қаратилган.\nМиллатчиликка юз буришлари учун Қирғизистондаги ҳар бир этник гуруҳ ўз асосларига эга.\nМамлакат ижтимоий-сиёсий ҳаётида деярли ўринлари бўлмаган ўзбеклар ўзликларини сақлаб қолиш учун хусусий тижоратларини очиш учун Қирғизистонда мавжуд бўлган нисбатан эркин бозор иқтисодидан фойдаланишди.\nТадбиркорлик эса, уларга давлатга қарамликдан қутилиш ва муайян маънода ўз келажакларининг молиявий хавфсизлигини таъминлашга имкон берарди.\nҚирғизистондаги ўзбеклар ва бошқа миллий озчиликлар аксар ҳолларда ҳарбий хизматга боришмайди. Милиция сафларида ишлашни хоҳлашмайди. Улар ҳуқуқ-тартибот идораларини ҳимоя эмас, тазйиқ идораси деб билишади.\nБироқ тадбиркорликдаги муваффақиятлари кўплаб қирғизлар орасида бошқача фикрларни пайдо қилади.\nУлар ўзбеклар мамлакатнинг иқтисодий захираларини ноқонуний йўллар билан эгаллаб олишган, деган фикрга боришади.\nЎз ўрнида, ўзбеклар ҳам қирғиз ҳамюртларига тижоратга уқуви йўқ ва ўзлари билан беллашишга ноқобил, деб қарашади.\nБу каби қарашлар эса, миллий озчиликларга қарши чиқишлари учун қирғизларга жудаям кучли оқлов бўлиб хизмат қилади.\nЎзбеклар эса, янада жиддийроқ сиёсий таъқибларга учраб, қилган қаттиқ меҳнатлари учун ўзларини жазолангандек ҳис қилишади.\nОраларидаги фарққа қарамай, Ўш воқеалари юзасидан қирғизлар ва ўзбекларнинг қарашлари камида икки масалада якдил.\nБиринчидан, уларнинг барчаси Қирғизистон жанубидаги вазият бир кун келиб зўравонликларга айланиб кетишини кутишган. Лекин низоларнинг бу қадар тус олиб кетиши бирор кишининг хаёлида ҳам бўлмаган.\nИккинчидан, ҳар икки миллат вакиллари ҳам зўравонликларнинг олдини ололмаганликда қирғиз муваққат ҳукуматини айблашади.\nСобиқ муваққат ҳукумат мулозимлари эса, имкониятларининг камлиги ва четдан ёрдамнинг йўқлигига қарамай, низоларга чек қўйиш учун қўлларидан келган барча ишни қилганликларини айтишади.\nЗўравонликлардан бир йил ўтиб, Қирғизистон президенти Роза Ўтинбоева юз берган ҳодисаларга ҳукумати маънан масъул эканлигини баён қилди.\nМай ойи охирларида эса, Қирғизистон парламенти июн воқеаларини ўрганган халқаро мустақил тергов ҳайъати раҳбари Киммо Килюненни persona non grata деб эълон қилди.\nХалқаро ҳайъат хулосасида Қирғизистон ҳарбийлари ва ҳукумат мулозимлари зўравонликларнинг олдини олишга деярли қодир бўлмаганликлари айтилади.\nҚурол-яроғларнинг ноқонуний равишда урушаётган томонларнинг қўлларига ўтиб қолишига тўсқинлик қилолмаганликлари урғуланади.\nБу эса, халқаро ҳайъат чиқарган муҳим хулосалар эди.\nКиммо Килюненни исталмаган шахс, деб эълон қилиш қарори 120 нафар парламент аъзоларининг 95 таси томонидан маъқулланади.\nЎзларининг бу ҳаракатлари билан парламент аъзолари июн низолари юзасидан эркин баҳсу мунозаралар олиб боришга, юз берган воқеалар юзасидан бир тўхтамга келишга қодир эмасликларини намоён этишади.\nҚирғизистон парламентининг даъво қилишича, халқаро мустақил тергов ҳайъатининг ҳисоботи нохолис ва адолатсиздир.\nАгар нейтрал фуқаролик ғояси Қирғизистонда тарғиб этилаверадиган бўлса, улар давлат сиёсатини этник сиёсатдан ажратолган биринчи собиқ Шўро давлати бўлишади.\nБу хусусдаги баҳсу мунозаралар бошқа йўналишга оғиб кетса, Қирғизистон на-да жанубдаги миллий гуруҳларни яраштириш ва на-да парламент бошқарув тизимида барча миллат вакиллари намоён этилишига эриша олади.


БОШ ВАЗИРНИНГ ВИРТУАЛ ҚАБУЛХОНАСИ: - Уч илдиз\nЙИЛЛАР ДАВОМИДА ЙИҒИЛИБ ҚОЛГАН МУАММОЛАРГА ТЕЗДА ЕЧИМ ТОПИЛМОҚДА\n1news.uz — Амир Темур куч-қудрат адолат, ҳамжиҳатлик ва ҳамкорликда мужассам эканини англаб-англатиб яшаган. Соҳибқироннинг давлат муҳрида битилган “Куч – адолатда” ҳикмати ҳақиқатпарварлик ва ростлик инсон кучига куч қўшиши, ўз навбатида, кучли шахс ҳамиша ҳақгўй бўлишини англатади. Ислом Каримов ишлаб чиққан тараққиётнинг “ўзбек модели” – машҳур беш тамойилнинг бири ҳам айнан қонун устуворлиги эди. Биринчи Президентимиз бутун фаолияти давомида эркин, адолатли ва фаровон ҳаёт қуриш, жамиятимизда қонун устуворлигини, тартиб-интизомни, адолат ва ҳақиқатни қарор топтириш йўлида курашди.\n– Бир куни ҳатто соат 7 дан 19 гача банкдан банкка қатнатиб сарсон қилишди: бирига борсам, бошқасига жўнатади, ахийри, саргардонликдан ҳаммасига қўл силтаб, Тошкентга қайтдим, – дейди И.Йўлдошев. – Энди ўқишни давом эттиришга кўзим етмасди. Шунда Бош вазирнинг виртуал қабулхонаси жонимга оро кирди: мурожаатим уч кунда ҳал бўлди. Ўзбекистон Президенти вазифасини бажарувчи, Бош вазиримиз Шавкат Мирзиёев 5 октябрда Самарқанд вилояти фаоллари билан бўлган учрашувда виртуал қабулхонага келаётган ҳар бир мурожаат Бош вазирнинг назоратида бўлишини таъкидлади. Чиндан ҳам шундай: агар менинг арзим Бош вазиримизга етиб бормаганда, билмадим, яна қанча вақт сарсон юрардим ёки ўқишни ташлаб кетармидим…\n…Бундай мисоллар кўп. Эътиборлиси, ҳал бўлган ҳар бир мурожаат ортида ўнлаб, ҳатто юзлаб одамлар ҳаётидаги бир ўзгариш, янгиланиш мужассам. Бу фуқароларнинг давлат ҳокимиятига, жамиятга, эртанги кунга ишончини мустаҳкамлашда ниҳоятда муҳим омилдир. Биринчи Президентимиз Ислом Каримов “Юксак маънавият – енгилмас куч” асарида жамиятда адолат ва ҳақиқатни қарор топтириш виждон поклиги ва бедорлигига боғлиқ эканини таъкидлаган: “Виждони уйғоқ одам ён-атрофида бўлаётган воқеаларга, ёрдам ва кўмакка муҳтож инсонларнинг муаммоларига, адолатнинг топталишига бефарқ қарай олмайди… Бундай ҳолатларни кўрганда виждони қийналади, доимо ёниб-куйиб яшайди, қандай қилиб бўлмасин, уларни бартараф этишга интилади…”.\nШМ Мирзиеевдан . ха албатда Мирзиеев булиш керак.\nNext story Ўзбекистон Республикаси Олий Мажлиси Сенатига тақдимнома\nPrevious story Гиёҳвандлик – ҳаёт кушандаси


Прокуратура суддан Қирғизистон собиқ президенти Атамбаевга 15 йиллик қамоқ сўради\nАтамбаевга нисбатан суд жараёни пайтида олинган фотосурат.\nҚирғизистонда 18 июнь куни собиқ президент Алмазбек Атамбаевга суд ҳукми ўқилиши кутилмоқда.\nҚирғизистон прокуратураси жиноят олами авторитетларидан бири Азиз Батукаевни қамоқдан ноқонуний бўшатганликда айбланаётган собиқ президент Алмазбек Атамбаевни 15 йилга қамашни талаб қилди.\n16 июнь куни прокуратура Бишкек шаҳар Биринчи Май туман судида ўтган жараёнда Атамбаевни барча давлат мукофотларидан маҳрум этишни ва унинг мол-мулкини мусодара қилишни сўради.\nМазкур жиноят иши доирасида Қирғизистон ҳукуматининг 19 собиқ амалдори ва тиббиёт ходимлари қамоққа олинган. 63 ёшли Атамбаев айбловни тан олмади.


17:03 11.08.2020 (Янгиланган 17:35 11.08.2020)\nТОШКЕНТ, 11 авг - Sputnik. Куни кеча Жиззах вилоятининг Зомин туманида даҳшатли авария содир бўлди, жароҳатланганлар орасида икки норасида бор.\nПресс-служба Следственного департамента при МВД Узбекистана\nЎзбекистон ИИВ ахборотига кўра, йўл-транспорт ҳодисаси Зомин тумани ҳудудидан ўтувчи А-376 автомобиль йўлининг 239-километрида содир бўлган.\nМаълумотларга кўра, 42 ёшли ҳайдовчи Р.А бошқарувида бўлган "Lada Largus" Ховос туманидан Даштобод йўналишига қараб ҳаракатланиб кетаётган вақтида олдинда кетаётган автомашинани қувиб ўтиш учун қарама-қарши йўналишга чиққан. Ва шу йўналишда ҳаракатланиб келаётган 42 ёшли Р.Х. бошқарувидаги "Isuzu" юк машинасининг олди томонига бориб урилган.\nНатижада, "Lada Largus" йўловчилари 31 ёшли Х.Б. (аёл) ва 55 ёшли Б.Б. (аёл)лар ҳодиса жойида вафот этганлар. Автомашина ҳайдовчиси йўловчилари 30 ёшли Б.Б. ва унинг 6 ёшли ҳамда 4 ёшли фарзандлари турли тан жароҳатлари билан туман тиббиёт бирлашмасига ётқизилган.\nМазкур ҳолат юзасидан Зомин тумани ИИО ФМБ ҳузуридаги Тергов бўлими томонидан Жиноят кодексининг 266-моддаси 3-қисми (одамлар ўлимига олиб келган транспорт воситалари ҳаракати ёки улардан фойдаланиш хавфсизлиги қоидаларини бузиш) билан жиноят иши қўзғатилган, ҳозирда тергов ҳаракатлари олиб борилмоқда.


Бу йил Қозоғистонда энг кўп сотилган авто қайси\nNUR-SULTAN. Kazinform – 2019 йилнинг январь-ноябрь ойларида Қозоғистонда расмий дилерлар 63 404 автомобиль сотган. Бу ўтган йилги кўрсаткичдан 20,8 фоиз кўпдир, деб хабар беради Kazinform мухбири.\n«Қазавтоўндирис» Қозоғистон автомобиль соҳаси корхоналари иттифоқининг маълум қилишича, ушбу давр мобайнида қозоғистонликлар янги енгил авто сотиб олиш учун жами 588,8 млрд танга сарфлаган. Бу 2018 йилгидан 31,1 фоиз ортиқ демакдир. Шу йилнинг ноябрь ойининг ўзидагина 66,4 млрд тангалик 7 373 транспорт воситаси сотилган.\n2019 йил 11 ойида Қозоғистон автозаводларида ишлаб чиқарилган маҳсулотларни 36 726 одам танлаган, сотилган автоларнинг 26 678таси чет элда йиғилган.\n«11 ой якунига кўра Қозоғистонда энг талаб юқори брендлар рейтингида Lada биринчи ўринда турибди. У республика бўйича 13 671 автомобиль сотган. Ундан кейинги ўринда 13 105 машина сотган Hyundai турибди. Учинчи ўринни 13 031 автомобиль сотган Toyota эгаллади. Шунингдек, кучли бешликка KIA (3 192) ва Ravon (2 899) киради. ТОР-10 рўйхати эса Renault (2 383), GAZ (2 239), Nissan (2 145), UAZ (1 735 ) ва Volkswagen (1 605) маркаларидан ташкил топган», - дея маълум қилди «Қазавтоўндирис».\nҲудудлдар кесими бўйича, янги авто сотиб олиш борасида Алмати шаҳри аҳолиси (16 981 автомобиль) биринчи ўринни ҳеч кимга бермей келмоқда. Ундан кейинги ўринларда Нур-Султан (12 447), Чимкент (4 998), Атырау (4 048), Қарағанди (3 883), Қостанай (3 648), Орал (2 713), Ўскемен (2 564), Павлодар (2 286) ва Ақтау (2 266) шаҳарлари турибди.


Сурияга кетишда қўлга олинган йигитлар қилмишларидан пушаймонлиги учун суд залида озод қилинди\n12:46 / 30.11.2015\nСурхондарё вилоят суди Сурияга кетишга ҳаракат қилганида қўлга олинган ёшлар – Юсуф Эсонтурдиев ва Абдураҳмон Эшқобиловни суд залидан озод қилди. Бу ҳақда вилоят суди вакилига таянган ҳолда 12news.uz ресурси хабар бермоқда.\nАйтилишича, Шўрчи туманида истиқомат қилувчи Раҳматилла ва Юсуф Эсонтурдиевлар, шунингдек, Абдураҳмон Эшқобилов 2013 йили Доғистонга (Россия) меҳнат муҳожирлигига йўл олган.\nУ ерда Раҳматилла “Ҳизб ут-таҳрир” экстремистик гуруҳи таъсири остига тушиб, “Одноклассники” ижтимоий тармоғи орқали ИШИД жангарилари билан ёзишмалар олиб бориб турган. 2014 йил ноябрида Раҳматилла Москва-Киев-Истанбул йўналиши бўйича Сурияга йўл олган, қариндошлари Юсуф ва Абдураҳмонга эса Ўзбекистонга қайтишни топширган.\n2015 йилда Юсуф ва Абдураҳмон интернет орқали Раҳматилла билан алоқага чиқиб, унинг ИШИД қароргоҳларидан бирида тайёргарлик ўтаётганидан хабар топишган ҳамда унинг чақириғига биноан ўзлари ҳам “жиҳод”да иштирок этишга йўл олишган. Улар Андижонга кетаётганларида Шўрчи-Тошкент автобусида қўлга олинган.\nЁшларнинг пушаймонлиги, уларнинг оилавий шароити ва яшаш жойидан берилган тавсифнома туфайли суд уларни озод этишга қарор қилди.\nРаҳматилла Эсонтурдиев эса Суриядаги ҳарбий тўқнашувлардан бирида ҳалок бўлгани маълум қилинди.


Бугун Афинада 16 минг спортчига мўлжалланган Олимпиа шаҳарчаси очилди.\n08 март 2021, Тошкент вақти: 05:10\nШаҳарчада 202 мамлакатнинг спортчилари ва расмийлари истиқомат қилади.\nОлимпиада ўйинларида Греция шарафини ҳимоя қиладиган эшкак эшувчи ва каноэда сузувчилар биринчилардан бўлиб шаҳарча меҳмони бўлишди .\nШаҳарча қалин деворлар билан ўралган бўлиб¸ уни юзлаб полиция ходими қўриқлайди.\nШаҳарчада 3 мингга яқин хоналар¸сузиш хафзалари¸ театр¸ ресторан¸ диско клублар ва ибодатхоналар қурилган.